Zabalik dira izen-emateak euskaltegietan - Debagoiena - Goiena.eus\nZabalik dira izen-emateak euskaltegietan\nJokin Bereziartua Lizarazu 2021-09-15 15:43\nDebagoieneko bost udal euskaltegiak eta egoitza Arrasaten duen AEK-k zabalik dituzte ikasturte berrirako izen-emateak. Herritarrek askotariko laguntzak baliatu ditzakete euskara ikasteko; Bergarako udal euskaltegiko Alex Labaienek eta AEK-ko Oskar Elizburuk eman dute ikasturte berrira begirako asmoen berri.\nEuskaltegien eskaintza zabala dago Debagoienean, AEKren eta Udal euskaltegien sareari esker. AEK-k, esaterako, Arrasateko Iturriotz kalean du bailarako egoitza, eta horrez gain Antzuolan edo Elgetan ikastaro konkretuak ere ematen dituzte. Aurtengo matrikulazio kanpainarako aukeratu duten leloa izan da Ikasi euskara, bidelagun onenarekin.\nAEK-n zabalik dute izen-ematea irailaren 30era arte eta hainbat modu daude izena emateko: telefonoz, posta elektronikoz edota Arrasateko Iturriotz kaleko egoitza berrira gerturatuz, goizez eta arratsaldez.\nUdal euskaltegiak: bost egoitza\nUdal euskaltegien sareari dagokionez, bost egoitza daude Debagoienean: Arrasateko Udal Euskaltegia, Arimazubi plazan; Bergarakoa, Irizar jauregian; Oñatiko Bedita Larrakoetxea Udal Euskaltegia, Bidebarrieta kalean; Aretxabaletako Leintz euskaltegia, Nafarroa kalean: eta Eskoriatzako Leintz euskaltegia, Intxartxueta kalean. Sare publikoetan izen emate epea ezberdina da, herririk herri: Arrasaten eta Oñatin, irailaren 24ra arte; Aretxabaletako eta Eskoriatzako kasuan ez dute itxiera epe zehatzik, eta Bergaran, irailaren 28ra arte eman daiteke izena.\nHain zuzen ere, Bergarako udal euskaltegiko zuzendari Alex Labaienek nabarmendu du Udalak ematen dituen diru-laguntzei esker matrikulazioa asko merkatu dela.


Pertenece Beste batzuk enlace\n2016/2017 ikasturte berri honetan Umeen Kontseiluak bere lan erritmo, ideia eta proposamen berriekin darrai. Gogoratzen dugun moduan, UK-k hasiera izan zuen pasaden urriaren 10ean non umeak ez ezik gurasoak eta Mari Carmen Urbieta Alkatesak ere parte hartu zuten. Hasiera hau baliogarria izan zen umeei proiektuarekiko konpromisoa eskertzeko eta Leioa ezagutzeko eta antzemateko ez ezik, umeen [...]\nPertenece Beste batzuk, LANTALDEAK, UMEEN KONTSEILUA enlace\n2015-2016 ikasturtean 8 ikastetxeetatik etorritako 48 ume elikadura osasuntsu eta iraunkorraren inguruan hausnartzen egon ziren Eskola Agenda 21eko Udal Diagnostikoen barruan. Ikerketa, jolas, ikaskuntza eta eztabaida egunak joan ahala hainbat ideia eta proposamen ikusgai jarri ziren udal foroan. Hau dela eta, parte hartu zuten umeek Udala eta gurasoei zuzendutako gutun bat idatzi dute [...]\nPasaden abenduaren batean astero Herrigune Leioan batzen den eskulaneko taldeak Rakel eta Mariaren bisita jaso zuen. Rakel eta Maria leioaztarrak dira eta gurekin batu ziren gabonetan mahaiak apaintzeko dituen ezagutzak partekatzeko. Aurrera eraman zuten tailerra baliogarria izan zen gabonetako mahaia apaintzeko momentuan hainbat jarraibide ezagutzeko low cost, berrerabilpen eta birziklatze aldagaiak kontutan hartuz. Era berean, [...]\nEkintza Tailerra auzokideen parte hartzera zabalik dagoen tokia da. Ostegunero, 17etatik 20ak arte, Laboragunean (Iturriondo kalea 10, 2. esk) Leioaztar desberdinak, adina desberinekoak, auzo desberdinekoa… bertan topatezen dira komunitate ekintzak, lantaldeak, prozesuak eta abar eraikitzeko eta martzan jartzeko.


Nor zara zu??? - Alex Uriarte - bizkaie.biz\nNor zara zu???\nAlex Uriarte\t2015-10-27 17:13\nKirola eta honen inguruko guztia maite dauen gaztea naz, sasi-idazlea, laguna eta batez be hobetuteko pasinoa daukona. Nor zara zu, irakurle?\nBizitea –eta honen barruan zelan ez, idaztea- kirolaren praktikearen parekoa da. Beti asebetete (edo gogobetete) bila, gazi gozoen artean nabegetan, noranzko bage, behin eta barriro errepetiduten dan xake partida geldiezin batean. Ahalmenaren eta gura izatearen arteko balantzan, burrukea zeinek irabaziko, zein gailenduko.\nBizi doguzan egunok lasterketa, partidu, erronka zein norgehiagoka latzenaren parekoak dira. Izan be, kirolaren praktikarako –izan profesionalismoan, amateur mailan zein nohizean behin urtetan dan zaletuaren atmosferan- ardatz doguzan baloreak guztiz baliogarriak doguz bizitzako arlo guztietarako. Atzera sekula ez egitea, norbere ames eta helburuari inozkorik sendoen eustea, norbere barruko izakerea eten barik bilatutea, bizitearen musturreko eta kolpe dan-danak irunstea eta bizipen/irrifarre barriez botaka egitea.\nIzan be, gogoan ez dodan baten bati entzun neutsona datost burura: askatasunaren ordaina esklabutzea izan leikelako, dana balizko dan lur honetan. Hori da neure benetako jomugea: neure izakerea apurtxu bat hobeto ezagututea etenbako bidaia honetan. Horrezaz gan, zer edo ha idatzi eta transmitidu ahal badot, ondo etorria izan daitela. Kirola eta honen inguruko guztia maite dauen gaztea naz, sasi-idazlea, laguna eta batez be hobetuteko pasinoa daukona. Nor zara zu, irakurle?


8.000tik gora lagunek sinatu dute jada BERRIAri babesa adieraziz | Gizartea | Berria\nNoiz sortua: 2014-10-22 07:22:33\nEusko Jaurlaritzak egunkariari emandako laguntza 210.000 euro urritu ostean jo du BERRIAk irakurle eta herritarrengana, babes eske. Sinatzeko, sakatu hemen.\nBERRIAri inoizko laguntza eskasena emango dio Jaurlaritzak, %14 jaitsita. Banaketa irizpideak aldatuta, iaz baino 210.000 euro gutxiago emango dizkio Jaurlaritzak egunkariari; 1,3 milioi, guztira. Zalaparta sortu du erabakiak sare sozialetan, eta dozenaka babes mezu idatzi dira #babestuBERRIA traolarekin.\nEusko Jaurlaritzari atzera egin dezala eskatzeko, sinadura bilketa bat jarri du martxan. Kazetaren ustez, murrizketa oztopo handia da bai proiektua garatzeko, bai iraupenerako hain garrantzitsua den berritze prozesua aurrera eramateko. http://www.berria.eus/babestuberria/ helbidean dago euskarazko egunkari nazionalari babesa azaltzeko aukera.\nDiru laguntzez eginiko banaketa babestu du Jaurlaritzak ohar batean, "eraginkortasun" irizpideak argudiatuz.\n'Vilaweb' Kataluniako atariak bat egin du BERRIAren babes kanpainarekin


40. Etnografia Jardunaldiak - Donostia Kultura\n40. Etnografia Jardunaldiak\n2019 Aza 05 - Aza 08\nAranzadi Zientzia Elkarteak antolatutako 40. Etnografia Jardunaldiak.\n5, asteartea (gaztelaniaz)\nAlimañeros en Euskal Herria, Fermin Leizaola (Etnografoa)\nAlimañero eta raposeroez hitz egingo du, eta erabiltzen zituzten sistemen inguruan.\n6, asteazkena (euskara)\nSartu sukalderaino! Esperientzia etnografiko baten adibidea Luzaide herrian, Suberri Matelo Mitxelena (Historialaria)\n2018ko Luzaideko Etnografia Ikastaroaren esperientzia azalduko du: dinamika eta ondare etnografikoa jasotzea, sukalde tradizionalari buruzko erakusketa antolatzea ikastaroan jasotako materialekin eta horren emaitza.\n7, osteguna (euskaraz)\nTernuako Placentiako XVII. mendeko euskal hilarriak, Miren Egaña Goya (Hizkuntzalaria)\nKanadan hildako euskaldunetatik abiatuta, Ternuako hilarrien historiaz, marinelen hilarriez eta Crosic Korsarioaren hilarriez hitz egingo du.\n8, ostirala (gaztelaniaz)\nEvolución de la cartografía en Gipuzkoa y Donostia, entre los siglos XIV-XIX, Javier Aspuru Oribe (Ingeniari teknikoa)\nBesteak beste, hitz egingo du euskal kostaldeaz gutun portulanoetan (XIV-XV); inprentaren hasieraz, flandiar kartografiaren urrezko mendeaz eta bere eraginaz Gipuzkoan (XVI); lehen hiri-bilbeez eta frantziako kartografiaz…


Fotógrafo infantil en Donostia Marian Etxebeste - Fotografía de niños\nHaurren erreportaiak Donostian\nEdozein momento da aproposa umeei argazkiak egiteko. Erreportai hauek ere kanpoan egiten ditut. Egunean zehar argitasuna aldatzen doa, horregatik erreportaia goizean edo ilunabarrean egingo dugun aukeratu behar da zuen gustokoa izateko. Txikiak kalean aske sentitzen dira eta askoz ere expresiboagoak dira, gainera kaleak txoko gehiago eskeintzen dizkigu. Erreportaia egiten dugun bitartean txikiei erropa behin aldatzea komenigarria izaten da.


Irekia Eusko Jaurlaritza - Gobierno Vasco :: Celaáren hitzetan, “giro ona” dago bihar Bizikidetza Demokratikorako Planaren negoziazioa adostasunez ixteko\nCelaáren hitzetan, “giro ona” dago bihar…\n\nCelaáren hitzetan, “giro ona” dago bihar Bizikidetza Demokratikorako Planaren negoziazioa adostasunez ixteko Iturria: Irekia\n\n\n\n\n\n\n\n\n\n\nHezkuntza sailburuak dagoeneko gai “kritikoen” inguruan akordioak lortu direla azpimarratu du\nEusko Jaurlaritzak bultzatutako Bizikidetza Demokratikorako Planak oposizioko alderdi politikoekin negoziazioaren azken txanpari helduko dio. PPk adierazitako babesera bihar EAJ ere gehi liteke, izan ere, Jaurlaritzak alderdi horrekin bilera bat egingo du Bakerako Hezkuntzarako Planari buruzko adostasuna behin betiko ixteko. Isabel Celaá Hezkuntza sailburuak gaur goizean Bermeon Ibilaldia 2010 ekitaldian adierazi du EAJrekin akordioa ixteko “giro ona” dagoela eta dagoeneko “gai erabakigarri eta kritiko”en inguruko adostasunak lortu direla. “Gure asmoa herrialde mailako akordio garrantzitsu hori lortzea da, eta horixe ari gara sustatzen, Bizikidetza Demokratikorako Plan bat, alegia, baita Euskadiko gazteek beti giza eskubideak defendatzea ere eta, noski, indarkeriaren kontra”, azpimarratu du.\nIsabel Celaá Hezkuntza sailburuak bihar EAJrekin Bizikidetza Demokratikorako Planaren inguruko akordioa itxiko dela espero du. Gaur Bermeon egin den Ibilaldia 2010 festan “herrialdea” definitu duen akordio hau lortzearen garrantzia azpimarratu du, euskal gazteek “beti giza eskubideak defendatzeko eta, noski, indarkeriaren kontra egoteko”. Sailburuak azaldu du “negoziazioa bukatuta ez dagoen arren”, dagoeneko “gai erabakigarri eta kritikoen inguruko akordioak” lortu direla. “Bihar akordioak lortu ahal izateko giro ona dago”, gehitu du.\nBermeok gaur Ibilaldia 2010 jaia, Bizkaiko ikastolen festa, egin du eta 100.000 pertsona baino gehiago hurbildu dira kostaldeko herri horretara. Jaian Eusko Jaurlaritzako beste ordezkari batzuek ere parte hartu dute, hala nola Blanca Urgell Kultura sailburuak eta Isabel Celaá Hezkuntza sailburuak eta azken honek egun honen garrantzia azpimarratu du. “Egun garrantzitsua da, ikastolak hezkuntza sistema guztia zeharkatzen duen nerbioaren parte dira” adierazi du sailburuak, eta akordioak lortzen jarraitzeko ikastolekin hitz egiten jarraituko dutela esan du, izan ere, “asko hitz egiten dugu ikastolekin, beren nahiak eta proposamenak ezagutzen ditugu”, gehitu du.\nCelaák bere saila “modernizazio teknologiko, linguistiko eta zientifikoaren bidez” hezkuntza sistema osoa modernizatzen ari dela azaldu du eta bereziki, gehitu du sailburuak, “zientziak ari gara sustatzen”.\nIbilalditik Iparraldeko Bidera\nAurtengo edizioa Elizalde ikastolak antolatu du. Bi ibilbide antolatu ditu, bata laburra eta bestea luzeagoa, alde zaharretik eta herritik hurbil dauden mendietatik, 'Marigoran kikunbera' goiburuarekin.\nBizkaiko ikastolen jaiak hainbat musika, magia, bertsolari, dantza eta herri kiroleko ikuskizun eta haurrentzako tailer barne hartuko ditu arratsaldeko sei eta erdietan bukatuko den programaren barruan.\nHorrez gain, Eusko Jaurlaritzaren Kultura eta Turismo Sailek, Done Jakueren 2010 urtea dela eta, Ibilaldira hurbiltzen diren pertsonen artean Done Jakueko Iparraldeko Bidea ezagutzera emango dute, eta horretako, Bermeoko kaleetatik antzerki moduko bat antolatu da.\n2010.eko ekainak 05\ninterbentzioa_celaa_ibilald... behera kargatu (900 KB)\ntotala_celaa_bake_plana_eu.... 10 MB\ntotala_celaa_ibilaldia_eu.mpeg 20 MB


Donostia Zinemaldia :: Zinema Mugimenduan. Zinema Mugimenduan\nHemen zaude: Lehen orrialdea › The Industry Club › Zinema Mugimenduan\nZinema Mugimenduan 8 irailaren 24an, astelehena ospatuko da\nThe Industry Club-ek Donostia Zinemaldian akreditatutako Espainiako eta nazioarteko profesionalei aurkeztuko die film hauen aukeraketa.\nDonostia Zinemaldiak Amienseko (Frantzia) eta Friburgoko (Suitza) nazioarteko zinemaldien laguntzarekin antolatutako programa hau, amaitzear edo posprodukzio fasean dauden film luzeez soilik osatuko da eta aurkeztutako filmeak amaitzen laguntzea izango du helburu. Ekimen honetara, Afrika kontinente osoko zein Magreb-eko zuzendariek aurkeztu ahal izango dituzte proiektuak, baita garabidean dauden herrialde arabiarretakoek ere; Irakekoek, Jordaniakoek, Libanokoek, Palestinakoek eta Siriakoek. Hautatutako zuzendariek edota ekoizleek Donostia Zinemaldiaren Industry Club-ean akreditatutako sektore orotako profesionalen aurrean euren filma defendatzeko aukera izango dute. Zinema Mugimenduan ekimenerako aurreikusitako laguntzen artean honakoak daude:\nMactari nahasketa auditorioak: 15.000€ soinu-nahaste zerbitzuetan.\nCNC (Centre National du Cinéma et de l’Image Animée): 10.000 €-ko laguntza Frantzian postprodukzio lanak egiteko.\nDubai International Film Festival: 5.000 euro filme arabiar baten postprodukzio gastuetarako.\nAmienseko Zinemaldiak: 35 mm-ko kopia bat azpititulurik gabe.\nFriburgoko Zinemaldiak: 35 mm-ko kopia bat azpititulurik gabe.\nTitra Film: 2.500 euro azpitituluak frantsesez edota ingelesez egiteko.\nZinema Mugimenduan ekimenak ondoko enpresa eta erakundeek emandako laguntza eskertzen du:\nArabiar Emirerri Batuak: Dubai International Film Festival\nEspainia: Casa Arabe-IEAM, Andaluziako Ikus Entzunezko Fundazioa\nFrantzia: Centre National du Cinéma et de l’Image Animée (CNC), Mactari (nahasketen auditorioa), Titra Film\nAmienseko Nazioarteko Zinemaldia\nFriburgoko Nazioarteko Zinemaldia\nEgiptoko, Tunisiako eta Marokoko lau film aukeratu dituzte zinema mugimenduan sailean parte hartzeko\nZinema Mugimenduan ekimena Amienseko eta Friburgoko nazioarteko zinema-jaialdiekin batera antolatzen da, eta aurten, lau film eskainiko ditu irailaren 24an, astelehena, Donostia Zinemaldiaren 60. edizioaren barruan\nZinema Mugimenduan 8 ekimenean izena emateko epea ireki da\nIzena eman eta materiala jasotzeko epea 2012ko ekainaren 30ean itxiko da.\nZinema Mugimenduan ekimena Donostia Zinemaldiak antolatzen du, Amienseko eta Friburgoko nazioarteko zinema-jaialdiekin lankidetzan. Ekimenaren helburua Magrebeko, garapen-bidean diren herrialde arabiarretako eta, oro har, Afrikako edozein herrialdetako zinemagileek egindako film luzeen postprodukzioa erraztea eta nazioartean bultzada bat ematea da. Hiru zinemaldiotako aukeraketa-batzordeetako kideek zorrozki aukeratzen dituzte ekimenean parte hartzen duten film luzeak. Hautatutako filmak profesionalek bakarrik ikusiko dituzte (ekoizleak, banatzaileak, erakusleak, erosleak, telebistak, industria teknikoak, laguntza-funtsak, zinema-jaialdietako programatzaileak, eta erakundeak), ekoizpen horiek bukatu eta banatu ahal izan daitezen laguntzeko, eta, hala, ikusleengana heltzeko.\nHona ekimenaren oinarriak: 1.- Zinema Mugimenduan ekimena irailean izaten da, Donostia Zinemaldiaren barruan (www.sansebastianfestival.com).\nDonostia Zinemaldiak datu-basean dituen industriaren arloko profesionalei helarazten die deialdia. Komunikabideen eta web-orriaren bidez ere ezagutarazten du.\n2.- Magrebeko (garapen-bidean dauden herrialde arabiarrak) zinemagileek osotasunean edo zati batean zuzendu eta/edo ekoitzi dituzten film luzeak aurkez daitezke deialdira; hots, Irak, Jordania, Libano, Palestina eta Siriakoak, baita afrikar kontinenteko herrialde guztietakoak ere.\nAukeratutako filmen zuzendariek eta/edo ekoizleek Donostia Zinemaldiko TheIndustry Club ekimenean akreditatutako sektore guztietako profesionalen aurrean defendatu ahal izango dituzte beren lanak.\n3.- Donostiako, Amienseko eta Friburgoko zinema-jaialdietako hautaketa-batzordeko kideek aukeratuko dituzte filmak.\n4.- Interesdunek doan eman ahal izango dute izena, online formulario bat behar bezala beteta. Era berean, filmatutako materialaren 3 DVD bidali beharko dituzte, zehaztutako epean, deialdi bakoitzean zehaztutako helbidera. Filma ingelesez edo frantsesez azpidatzi beharko da. Bidalitako materiala ez da itzuliko. Gutun-azalean, argi adierazi beharko da ondoko esaldia: «Merkataritza-baliorik gabeko materiala. Erabilera kulturalerako soilik». Antolatzaileek ez dute bidalketa-gasturik ordainduko.\n5.- Hautaketa-batzordeak lau film aukeratuko ditu. Antolatzaileek kopuru hori handitzeko eskubidea izango dute, egokitzat jotzen badute.\n6.- Proiektuak aukeratzen dituen erabakia apelaezina izango da.\n7.- Aukeratutako proiektuek nahitaez baieztatu beharko dute Donostia Zinemaldiko Zinema Mugimenduan topaketan parte hartuko dutela; horretarako, antolatzaileek eskatutako informazio-materiala bidali beharko dute, katalogoak edo web-orriak prestatzeko.\n8.- Epaimahaiak ezin izango ditu sariak eman gabe utzi. Epaimahaiak emandako sariak apelaezinak dira.\nDonostia Zinemaldiko Zinema Mugimenduan sariak: Mactari nahasketa-auditoriuma: 15.000 euro, soinuak nahasteko zerbitzuetan.\nCNC (Centre National du Cinéma et de I’Image Animée): 10.000 euroko laguntza, Frantzian postprodukzio-lanak egiteko.\nDubaiko Nazioarteko Zinema Jaialdia: 5.000 euro, film arabiar baten postprodukzio-gastuetarako.\nAmienseko Zinema Jaialdia: 35 mm-ko kopia bat, azpititulurik gabe.\nFriburgoko Zinema Jaialdia: 35 mm-ko kopia bat, azpititulurik gabe.\nTitra Film: 2.500 euro, azpitituluak frantsesez edo ingelesez jartzeko.\n9.- Antolatzaileek eskubidea daukate Zinema Mugimenduan ekimenean parte hartu duten filmei hautaketa-proposamenak egiteko, haien programazioaren barruan.\n10.- Aukeratutako film guztietan, Zinema Eraikitzen ekimenaren logoa eta «Zinema Eraikitzen ekimenaren laguntzarekin» esaldia agertu beharko dira behin betiko kopiaren hasierako kredituetan eta promozio-materialetan. Logoa, eskatu bezain laster bidaliko dute Zinemaldiaren antolatzaileek.\n11.- Araudi hau interpretatzeko orduan sor litezkeen zalantzak Donostia Zinemaldiaren Zuzendaritzak ebatziko ditu.\n12.- Araudi hau interpretatzeko orduan inolako desadostasunik egongo balitz, gaztelaniazko testua aplikatuko da.\nFilmen izena emateko formulariora sarrera\n2012. Zinema Mugimenduan 8\n2011. Zinema Mugimenduan 7\n2010. Zinema Mugimenduan 6\n2009. Zinema Mugimenduan 5\n2008. Zinema Mugimenduan 4\n2007. Zinema Mugimenduan 3\n2006. Zinema Mugimenduan 2\n2005. Zinema Mugimenduan 1


Tikak dituzten haurrak | Consumer\nEspainiako sei umetik batek iktak izaten ditu, eta ia erdiak hiperaktibitate-asaldura eta arreta-gabezia izaten ditu.\nJendeak hala uste badu ere, tikak ez dira nahaste arraroa haurren artean. Espainian, haurren %17k dituzte bat-bateko eta errepikatzen diren mugimenduak edo soinuak (IKT), hau da, sei haurretik batek, ‘Pediatric Neurology’n argitaratutako azken ikerketa baten arabera. Tik gehienak arinak dira, funtzioetan eraginik gabeak, eta denborak aurrera egin ahala, gainditu ere egiten dira. Hala ere, zenbait kasutan, ikasteko prozesuan eragina izan dezaketen beste nahaste batzuekin lotzen dira.\nTikek sei haur espainiarretik bati eragiten diote, eta kopuru hori ez da batere nabarmena. Ohikoagoak dira nesketan baino, eta haien intentsitatea murrizten dute edo desagertu egiten dira adinarekin. Hala ondorioztatu du Burgosko Yagüe Ospitale Orokorrak egindako azterlan batek. Egilea Esther Cubo da. Ikerketa ‘Pediatric Neurology’ aldizkarian argitaratu da, eta adierazi du, nahiz eta nahasmendu arina izan, ezjakintasun handia dagoela herritarren eta komunitate medikoaren artean.\nLan hau Espainian egiten den bigarrena da, lehenengoa baino lagin handienarekin (Burgosko 1.158 ikasle). Horren bidez, adituek zehaztu ahal izan dute zein den kaltetuen lehentasuna. Zehaztu da, halaber, eskola arruntetan tikak dituzten haurren portzentajea %16,86 dela, eta hezkuntza bereziko ikastetxeetan %20,37. Eskola-umeek asaldura horren ondorioz izaten zituzten diagnostiko larrienen artean, tik motor kronikoak (%6,07) eta Tourette sindromea (%5,26) daude.\nKontsulta medikoetan ohikoenak diren tikak betazalei eta lepoari eragiten diete.\nTik-ak bat-bateko mugimendua dira. Bat-bateko mugimendu edo soinu errepikakorrak dira, egunez maiz gertatzen direnak. Kontsulta medikoetan ohikoenak dir-dir egiten dutenak eta lepokoak dira. Hain ohikoak ez diren beste batzuk aurpegiko koskekin agertzen dira edo muskulu abdominalei eragiten diete, eta hipoaren antzeko soinuak agerrarazten dituzte.\nOinarrizko gongoilen (garunaren oinarritik hurbil dauden nerbio-zelulak, mugimenduari lotuak) eta kortex motorraren (borondatezko funtzio motorrak planifikatu, kontrolatu eta gauzatzearen arduraduna) arteko zirkuituan gertatzen den aldaketa da ikt-a. Neuroirudiaren azterketek erakusten dute tikak dituzten pertsonetan garuneko zenbait eremu gainaktibatuta daudela edo ez direla behar bezala aktibatzen mugimendu edo nahi gabeko soinu horiek kentzeko.\nEspezialistek diotenez, tiken arazo nagusia da beste arazo batzuk ere izaten dituztela lotuta, hala nola, arreta faltak eragindako arazoak edo estresa, depresioa edo antsietatea, eta horrek ondorio kaltegarriak izaten dituela haurraren eskola-garapenean eta garapen psikosozialean. Datuen arabera, tikak dituzten haur guztien erdiek hiperaktibitate-asaldura eta arreta-defizita (THDA) dituzte, eta horren sintomak ahulagoak izan daitezke tikak berak baino.\nTikak: mugimendukoak edo soinu-tikak\nTikak handitu egiten dira estresarekin, gutxitu egiten dira erlaxazioarekin eta desagertu egiten dira loaldian\nKaltetuak denbora mugatu batez erreprimitu dezake IKTa. Hala ere, premia larria sentitzen du. Gero, mugimendu horiek egiten dituenean, lasaitasun-sentsazioa izaten du. Tikak laburrak eta espasmodikoak dira, eta etengabe sortzen dira, erritmoik gabe. Estresarekin handitzen dira, erlaxazioarekin txikitzen dira eta loan desagertzen dira. Tikak soinuzkoak edo mugimenduzkoak izan daitezke, eta, aldi berean, besoetan, hanketan edo bestelako muskulu-kokapenetan sar daitezke.\nBatzuk eta besteak sinple eta konplexuetan banatzen dira. Muskulu kopuru mugatua eskatzen duten bat-bateko mugimendu laburrak direnean, sinpletzat hartzen dira. Hurrenez hurreneko muskulu multzoen mugimenduak badira, konplexuak esaten zaie (edo “manierismoak”, zenbait autoreren arabera). Baina mugak ez daude ondo definituta, eta azpikategoriak daude. Hona hemen adibide batzuk:\nTik motor sinpleak: azkar kliskatzea, lepoa astintzea, sorbaldak uzkurtzea, ukabilak estutzea, behatzak uzkurtzea, muekak egitea, ahoa irekitzea, bekainak altxatzea, eskuak modu espasmodikoan mugitzea, mihia ateratzea, sudurra uzkurtzea edo sudur-zuloak irekitzea, besteak beste.\nAhotsaren tik sinpleak: eztarria urtzea, eztul egitea, marmartea, arnasa hartzea edo arnasa hartzea, txistua hartzea, siseatzea, sudurretik zurrupatzea edo hitzak azentuatzea.\nTik motor konplexuak: bere burua kolpatzea, jauzi egitea, bere burua edo besteak ukitzea, eskuak usaintzea, objektuak usaintzea, beste pertsona batek egiten dituen mugimenduak imitatzea (ekopraxia edo ekozinesia), keinu lizunak egitea (kopropaxia).\nAhots-tik konplexuak: lizunkeriak ahoskatzeko joera patologikoa (koprolalia edo kacolalia), beste pertsona batek bere aurrean esan berri duen hitz edo esaldi bat nahi gabe errepikatzea (ekolalia) edo silaba edo hitz batzuk berez eta nahi gabe errepikatzea (palilalia), besteak beste.\nTourette-ren sindromea, Parkinson-en gaixotasuna, Alzheimerra, Asperger-en sindromea edo autismoa dira sintomen artean ahots-tik konplexuak dituzten arazo neurologikoetako batzuk.\nOro har, ez dago medikuarengana joan beharrik IKT baten bidez kontsultatzeko, non eta ez den larria edo gaixoaren bizi-kalitatea asko aldatzen. Lehenik eta behin, familiak jarrera lasaia izan behar du: ezerk ez du balio haurra zaintzapean, erruduntzat edo gutxietsita sentitzeak. Horrek antsietatea elikatuko du, ez da ahaztu behar tikak kontrol zailekoak direla eta estres-egoeretan areagotzen direla.\nHaurraren eguneroko bizitzari eragiten badio, dopaminaren funtzioa indargabetzen duten botikak erabil daitezke, tikak gehiegizko substantzia baten ondorio baitira. Medikazioak tikak eta haien sintomak arindu eta arindu ditzake, nahiz eta espezialistek terapia kognitibo-konduktuala egitea eta erlaxazio-teknika txikiei irakastea ere gomendatzen duten.\nTourette-ren sindromea —Gilles de la Tourette neurologo frantsesaren omenez, zeinak 1885. urtean deskribatu baitzuen lehen aldiz— garapenaren nahaste neuropsikiatrikoa da, eta tik fonikoak eta motor kronikoak ditu ezaugarri. Gizonei gehiago eragiten die, eta lehen sintomak 7 eta 10 urte bitartean hasten dira. Nahaste kronikoa da, tiken intentsitatea oso aldakorra den arren. Uste da jatorria ganglio basalen disfuntzio batean dagoela, baina oraindik ez dakigu zehazki gene arduratsuak edo eragiten duten ingurumen-faktoreak zein diren. Gaixotasuna ez ezagutzeak diagnostikoa berandu egitea dakar.\nDatuen arabera, Espainiako 25.000 haur inguruk dute sindrome hori. Gaixoek inteligentzia normala dute, askotan batez bestekoa baino handiagoa, baina tiken eraginez, edo asaldu elkartuen ondorioz (nahaste obsesibo konpultsiboa edo arreta-gabezia eta hiperaktibitatea, loaren, portaeraren, depresioaren edo antsietatearen nahastea, besteak beste), ikasteko arazoak sor ditzakete.\nTratamendurik egokiena ezartzeak kaltetuen bizi-kalitatea hobetzen du. Hezkuntza-terapian, terapia farmakologikoan (agonista alfa2-adrenergikoak eta neuroleptikoak lehen aukerako botikak dira) eta, kasu batzuetan, teknika kirurgikoetan.\nhaur-tikak haurrak TDHA tikak


San Agustin Kultur Gunea irailean irekiko da berriz - Deia\nKoronabirusak Durangoko kultur aretoaren programazioa eten egin zuen\noihane buruaga 29.08.2020 | 00:14\nJorge Varela eta Ane Abanzabalegi zinegotziak, Arantza Arrazolarekin. Argazkia: O.B\nDurango – Martxoan, osasun-krisialdi eta alarma-egoerarekin bat, Durangoko San Agustin Kultur Guneak programazioa eten eta ateak itxi zituen. Orain eta sei hilabeteko itxialdiaren ostean, kultur aretoak berriz ere, antzerki, musika eta dantza ikuskizunak eskeiniko ditu. Horrela, irailaren 6an hasita, urtea amaitu arteko programazioa berreskuratuko du.\nIzan ere, irailean zehar aurkeztuko diren hiru ikuskizunetatik, bi martxoan eta apirilean egitekoak ziren. Lehenengo biak ikuskizun familiarrak izango dira. Irailaren 6an gozatu ahalko dena Glu Glu Produccionesen Marierrauskin ikuskizun arrakastatsua izango da, hiru eta bost urte bitarteko haurrentzat gomendatua. Irailaren 20ean, berriz, La Baldufa Companyia de Comediants konpainia katalanaren Safari ikuskizuna eskainiko du eta azkenik eta hilaren 26an helduentzako Oymyakon antzezlana proposatzen da.\nArantza Arrazola San Agustineko arduradunaren ustez orain ere "kulturaren aldeko apustu sendoa egiten jarraitzen dugu Durangon. Kultura, gure istorioak kontatzeko, ospatzeko, iragana gogoratzeko, entretenitzeko eta etorkizuna irudikatzeko tresna baliotsua da". Horrela, eta irailean ez ezik, Durangok urtea amaitu arteko programazioa berreskuratuko du, eta, abendura arte konprometituta dauden 15 ikuskizunek, 24 emanaldi eskeintzeko ideiarekin aurrera egingo du, beti ere osasun egorak posible egiten badu. Horregatik eta momentuko ziurgabetasuna dela eta, programazioa hilero aurkeztu eta argitaratuko da. Honek, une bakoitzean beharrezkoak diren neurriak hartzea posible egingo du, bai edukieran bai osasun eta higiene-neurrietan.\nSegurtasuna Egungo egoeran, eta koronabirusaren berragerraldiak gertutik jarraituz, kultura babestea eta segurtasuna bermatzea izango dira kultur guneko arduradunen eta gobernu-taldearen helburu nagusiak. Horretarako, Osasun Sailak edukiera kontrolatzeko eta erabiltzaileak erregistratzeko ezarritako protokolo guztiak beteko dira emanaldi guztietan.\nZentzu honetan, patioaren edukiera %60koa izango da. Besaulkiak zenbakituak izango dira, eta banaka, bi edo hiru besaulkiko taldetan erreserbatu ahal izango dira, ikusleen arteko distantzia gordez.


Odolezko hizkitan | Mundua | Berria\nGinean, irailaren amaieran izandako basakerien ostean, bitartekari lanak egitera joan da Burkina Fasoko presidentea. Mussa Dadis Camara buru duen aginte militarra gogor salatu du nazioarteak.\n2009ko urriak 6\nAfrikako hainbat herrialdetan, odolezko hizkitan idatzitako historia etengabe errepikatzen da. Egoera lazgarri horren azken adibidea izan da, Ginean, joan den irailaren 28an gertatutakoa. Egun hartan, Konakry hiriburuko kiroldegian bilduta zeuden ehunka lagunen aurka ekin zuten basakeria izugarriz Gineako militarburu Moussa Dadis Camararen manupeko indar armatuek. Elkarretaratze baketsu batean parte hartzen ari zirenak tirokatu, eta emakume andana bortxatu zituzten soldaduek. Oposizioaren arabera, gutxienez 157 lagunek bizia galdu zuten, eta 1.200dik gora zauritu ziren armadaren ekitaldian. Aginte militarrak, aldiz, esan du 56 lagun hil zirela, «oposizioak antolatutako konplotaren ondorioz».\nOposizioak zuen antolatu, hain zuzen, irailaren 28ko elkarretaratzea, ekitaldi baketsu baten bidez salatu nahi zuelarik Gineako aginte militarreko buruzagi Moussa Dadis Camarak urtarrileko presidentetzarako bozetara lehiatzearren agertutako asmoa.\nCamara botereaz jabetu zen 2008ko abenduaren 23an, aurretik, 24 urtez, agintean egon zen Lansana Coste diktadorea hil zen egunaren biharamunean bertan. Odolik isuri gabe jabetu ziren botereaz, eta Camarak jarraian adierazi zuen trantsizio epe baten ostean «hauteskunde askeak» antolatuko zituztela, eta bera ez zela horietara lehiatuko. Bederatzi hilabete pasatu direlarik kolpe militarra eginez geroztik, Moussa Dadis Camarak adierazi du berriki berak ere asmoa baduela presidentetzarako hauteskundeetara lehiatzeko.\nAfrikako Batasunaren oharra\nAsmo horren kontra azaldu da Afrikako Batasuna erakundea, eta joan den irailaren 18an Camarari exijitu zion konpromiso argia hartzeko hauteskundeetara ez lehiatzeko. Horrelakorik gertatzearen kasuan, Afrikako Batasunak Gineako aginte militarreko buruari ohartarazi zion zigorrak ebazteko aukera ez duela baztertu. Erakundeak hartutako jarrera horren babesean, Gineako oposizioko indarrek Camararen asmoak salatzeko elkarretaratzea antolatu zuten. Baina ekitaldi baketsua izan behar zena odolean ito zuen armadak.\nLekuko askoren arabera, presidentearen guardiako kapelu gorriek ikaragarriko basakeriak egin zituzten kiroldegian elkarretaratutakoen kontra. Jendeari tiroka edo labanaz erasotzeaz gain, militarrak emakumeei oldartu zitzaizkien bereziki. Horietatik asko biluztera behartu zituzten senar edota umeen aurrean, eta bortxatu ere egin zituzten. Gainerat, ehunka lagun atxilotu zituzten.\nBasakeria horiek salaketa oldea eragin dute nazioartean. Egoera horren aurrean, Cedeaok, Afrika Mendebaldeko Herrialdeen Ekonomi Erkidegoak, baketze misio bat abian jartzea erabaki du. Horren harira, Burkina Fasoko presidente Blaise Campaore Konakryra iritsi zen atzo bertan. Campaore bilduko da Moussa Dadis Camararekin, baita oposiziokoekin ere, gatazka amaitzeko ahaleginean.\nLehen ministroak hauteskundeak egitea defendatu du, nazioarteko goi bilera batean, Tripolin. Aldeak «adiskidetu» arte itxarotearen alde da presidentea


Iñigo Uribarren: “Oso pozik nago egin dudan lanarekin. Lasai erretiratzen naiz.” | Mondraberri Arrasateko Ataria\nHasiera Kirolak Iñigo Uribarren: “Oso pozik nago egin dudan lanarekin. Lasai erretiratzen naiz.”\nIñigo Uribarren arrasatearra, Real Sociedad taldeko kidea eta Arrasate Atletiko Taldean atletismoan hasitako atleta, maiatzean erretiratuko da 27 urterekin. Erretiratzeko arrazoiari buruz hitz egiteko eta urte guzti hauen balorazioa egiteko, Mondraberrik elkarrizketatzeko zortea izan du.\nZein izan da atletismo aktibotik hain gazte erretiratzeko arrazoia?\nDena 2017an hasi zen, berez urte onenetariko baten ostean, ekainean lesio larria izan nuen hankan. Fascia apurtu nuen, baina une hartan fisikoki oso ondo nengoenez, abuztura arte entrenatzen jarraitzea erabaki nuen.\nLesioak txarrera egin zuen, eta urte eta terdi geldi egon nintzen. Mediku eta fisio ugaritik pasa ondoren, entrenamenduetara fisikoki sasoiko itzuli nintzen. Lehiaketei berrekin nien, baina ez nituen espero nituen markak lortu. Bi denboraldi gehiago jarraitu ditut saiatzen baina ez dira gura nituen markak heldu. Atletismoa uztea erabaki dut, eta sufrimendu honekin bukatzea.\nOrain arte Real Sociedad taldearekin aritu zara, ezta?\nMaiatzera arte taldean egongo naiz. Realarekin negoziatu nuen maiatzara arte jarraitzea, eta eurekin neukan konpromisoa bukatzea. Biondako erabakirik onena da, eta horrela egingo dugu. Maiatzean amaitutzat emango dut nire atletismoko ibilbidea.\nHemendik maiatzera arte, zein lehiaketetan parte hartuko duzu?\nApirilean eta maiatzean taldeko bi lehiaketetan parte hartu dut, hain zuzen, Espainiako txapelketetan. Oraindik ez dakigu non izango diren. Baliteke Zaragozan edo Madrilen izatea. Gelditzen zaidan denbora honetan ez naiz indibidualki lehiatuko.\nKonpromiso horiekin bukatuko dut. Gura nuen bukaera txukuna egitea. Niretzat oso garrantzitsua izan da etapa hau. Tristea iruditzan zitzaidan bat-batean uztea, agurrik esan gabe.\nNola baloratzen dituzu atletismoari emandako urteak?\nOso pozik nago egin dudan lanarekin. Beti esan dut ni ez naizela teknikoki talento handia, baina lan handia egin dut lortutako tituluak irabazi ahal izateko. Oso pozik nago ahal izan dudan guztia eman baitut, eta lasai erretiratzen naiz. Txapelduna izan naiz 23 urte azpiko mailan, junior mailan, eta maila absolutuan ere dominak lortu ditut. Benetan oso pozik erretiratzen naiz.\nZein da unerik gogoangarriena?\nBat baino gehiago izan dira. Maila absolutuan zilarrezko domina lortu nuen, eta Tallinen Espainiako selekzioarekin finalean sartzear izan nintzen. Horiek izango lirateke une garrantzitsuenak, edo 23 urte azpiko txapelketan txapeldun izatean.\nErretiratu ostean atletismoarekin harremanetan jarraitu nahi duzu?\nOrain arte oso argi izan dut entrenatzaile bezala jarraitu nahi nuela, baina azken urteak oso gogorrak izan dira niretzat, mentalki batez ere, eta orain behar dudana da deskonektatzeko denbora bat hartzea. Ez dut egunero pistetan egon nahi. Hausnartzeko hilabete batzuk hartuko ditut. Momentu honetan beste kirol batzuekin disfrutatu nahi dut, baina atletismoarekin jarraitu momentuz ez.


Ander Manterola (Labayru): <i>bizkaierearen prestigioa ukatzen dauena ezjakina da</i> - bizkaie.biz\nAnder Manterola (Labayru): bizkaierearen prestigioa ukatzen dauena ezjakina da\nAnder Manterola, Labayru Ikastegiko Buruagaz berba egitea beti izaten da sano atsegina, eta oraingo honetan be gustura jesarri gara mahai baten inguruan Labayru Ikastegiaren ibilbidea errepasetako.\n1. Ezer baino lehenago, zorionak eta ez daitela zuon jardunean etenik egon, guztion onerako izango da eta. Ikastegia ekimen pribatuz 1970ean sortu zanetik hona behar handia egin dozue, baina egitekoak oraindino be asko izango dira\nBai, hori egia da. Egin ahala eginbeharra nagusitu egiten da, hau da, ezer egiten ez dauenak ez dauka zereginik, baina, esparru guztietan legez, beharra egin edo aurreratu ahala, ikuspegiak zabaldu egiten dira, eta jakina, eginbeharrak be metatu egiten dira.\n2. Udako Euskal Ikastaroak martxan jartea izan zan Ikastegiaren lehenengo beharra. Zelan gogoratzen ditu momentu hareek Ander Manterolak?\nAntxinako denporak gogoratzea umezaroa gogoratzea lakoa da, eta umezaroko gomutak izaten dira gehienetan gozoenak. Gure ikastaroen umezaroan 22 ikasle izan genduzan, zehatzago esateko ni neu be ikasle izan nintzan; irakasleak, Karmelo Etxenagusia, gaur egun Gotzain Laguntzailea Bilbon eta Mikel Zarate; dana dala, laguntzaileak asko izan ziran, tartean Gotzon Zugazaga eta ni neu. Ikasleak, barriz, 22 eta horreetatik 20 abadeak ziran eta beste biak mojak. Ikastaroa labur-laburra izan zan, astebetekoa hain zuzen be; egia esan, aprobako ikastaroa izan zan, hau da, ez geunkan oraindino liburu eginik, idatzirik eta apunteak baino ez genduzan erabilten. Azalpenak eta ikasketak batera egiten ziran, ordu biko saio luzeak, literatura, aditza, morfologia eta bestelako gai batzuk landuz. Ikastaro praktikoak ziran astelehenetik zapatura; zapatuan, bazkalaurrean ebaluazino antzekoa egin eta danok be oso pozik urten genduan. Danok ginan euskaldunak, baina gehienok ez genduan izan aukerarik gure ikasketetan euskerea ikasteko, eta orduan askok eta askok bide bat ikusi eben han geure euskera ederrean sakontzeko, irakurteko, aztertzeko; hasierako ikastaro harek bidea urratu eban. 'Hasiak egina dirudi eta eginak urregorri' dakar esakera zaharrak, eta nik esango neuke gauza guztiek hasikera ona izan ezkero, gehiena eginda dagoala. Sarritan egoten naz pentsetan, ume batek seintzaro zoriontsua bizi izan badau, gero hori umeori gazte eta gizon dala be zoriontsua izango dala, edo zorionerako bidearen zati bat eginda izango dauela behintzat. Udako Euskal Ikastaroen hasikerea, beraz, ederra eta gozoa izan zan eta hortik aurrera ikastaroak zabaldu egin ziran; lehenengo etorri ziranak andereñoak izan ziran, jakituriagaz baino gehiago borondateagaz; gogoan izan, ikastolak be hasibarri egozala. Kontuak kontu, bizkaierea ikurtzat barik metodotzat hartu genduan, gure euskerea bizkaierea zan eta ez geunkan bizkaierea baztertzeko, ez, erabilteko eta sakontzeko baino.\n3. Labayru Ikastegia Derioko Seminarioan sortu zan; gaur egun, barriz, zelan dagoz Ikastegiaren eta Eleizearen arteko hartu-emonak?\nUrteakaz sendotzen joan dira hartu-emonak. Eleizeak, gehienbat, ikuspegi zabala dauka, esperientzia handikoa da eta lekuan lekukoa izan behar dau; beraz, Euskal Herrian euskaldun. Eleizeak izan behar dau Bizkaian bizkaitar eta Arratian arratiar. Horixe da Eleizearen izatea, Jaungoikoa bera gizon egin zanean ez zan gizon unibersal egin, lekuan lekuko gizon baino, judutar gizona; hori beragan dauka eta Kontziliotik hona, ganera, behar hori sendotu egin da. Gu Eleizearen erakunde bat gara, baina autonomiadun erakundea, diru aldetik gu geu baliatzen garan arren, jakina, Eleizearen mezuagaz bat egiten dogu.\n4. Azkeneko 25 urteotan, makina bat jente ibili da beharrean Labayrun edo Labayruren inguruan, Joxe Miel Barandiaran tarteko. Orain be lantalde polita egongo da zuenean?\nJoxe Miel Barandiaran aitatu dozu eta zehaztu behar dot ez zala gure behargina izan. Gure maisua izan zan, batez be etnografiaren arloan. Hirurogeita hamarreko hamarkadaren hasikeratik 80kora bitartean, ia hilero etorten zan geurera, beti zapatuz, eta egun osoa egiten eban gure artean, hementxe bibliotekan; hor emoten euskuzan irakaspenak, baina alkarrizketa legez, ze ez zan gauza formala izaten, eta zelan ikertu, notak zelan hartu, zer itaundu behar dan, zer zan garrantzitsuena eta halako gauzak azaltzen euskuzan. Zor handia deutsagu Barandiarani. Lantaldeari jagokonez, kasu gehienetan legez, jente gitxigaz hasi ginan, eta 1977an Labayruk ez eukan inor bere plantilan; geroago, laguntzaileak, idazkaria eta beste behargin batzuk sartu ziran. Gaur egun, Labayru Ikastegiak plantilan 60 bat lagun izango ditu, baina laguntzaileak edo kolaboratzaileak kontuan hartuta 120tik gora izango gara.\n5. 'Dakigunetik ez dakigunera', 'Euskera bizitik euskera idatzira' eta 'Bizkaieratik batura' Labayruren lema ezagunak dira, baina bizkaierearen lekua zein da?\nLekurik behinena, jakina. Nik ez dakit nondik etorri jakezan ideia horreek, baina batzuek uste dabe euskera batua eta bizkaierea guztiz diferenteak dirala, eta beste batzuk, ostera, bizkaierea erdi euskerea dala. Nik pentsetan dot bizkaierea sakontzen badozu eta bizkaierea ondo ikasten badozu, ikasi ahala, euskera batua be ikasiko dozula. Bizkaierea euskerea da, hori ez dago ukatzerik. Euskera batuak baditu bere berezitasunak, baina horrenbeste be ez dira; hori ikastea askozaz errazagoa da euskerea bera ikastea baino. Lehen be esan deutsut bizkaierea metodotzat hartu dogula guk eta, beraz, bizkaierearen arlo guztiak morfologia, joskera, sintaxia, literatura eta bestelakoetan sakontzen badogu, era berean egiten gara gai beste euskalki guztiak ulertzeko eta euskera batura salto egiteko. Ez dot uste Bizkaian euskera batuaren alde Labayruk beste jokatu dauen erakunderik dagoanik, baina beti be bizkaierea oinarritzat hartuta.\n6. Bizkaierearen prestigioari jagokonez, zelan ikusi dau eboluzinoa Labayruko Buruak?\nBizkaierearen prestigioa ukatzen dauena ezjakina da. Mogel, Etxeita, Santi Onaindia, Lauaxeta eta beste asko bazterrean itxi behar doguz ala?. Euskera onak beti eukiko dau prestigioa: bizkaiera onak prestigioa dauka eta bizkaiera txarrak edo sasibizkaiereak ez dauka ezelako indarrik. Batuagaz be bardin, euskara batu ona eta txarra bereiztu behar doguz. Prestigioa hizkuntzan bertan dago, zelan erabili, ze gozotasunez josi, ze irudiz hornidu, hori da euskerea, eta horregaitik dagoz bizkaiera zoragarriak eta batu negargarriak. Mitxelenak esaten eban: 'hor dabil erdera bat euskeraz jantzita'; hor dago gakoa, arra. Bizkaierea bizitzatik dator eta bizirik dago, bizkaierea ez da ikasten eskoletan edo ikastoletan; bizkaierea bizitzan ikasten dozu, amari titia hartzen deutsazun artean edo barrabaskeriak egiten dozuzan artean. Hizkuntza bat bizitzan ez bada ikasten, artifizialtasun kutsua hartuko dau seguru. Askok zaindu dabe euren euskerea inoren laguntzino barik, euren bizitzea, euren izakerea izan dalako, eta gu zelan joango gara izakera baten kontra ba?; galduko ete diran bildurrez, azkeneko karramarroak jagoten gabiz, eta hizkuntza bera zer, ez da balio handia hori ala?; horrek ez dau esan gura, herri bat garan ezkero, batasunaren alde jokatu behar ez dogunik, baina batasun hori prozesu normal baten barruan egin behar da derrigor; nire ama 90 urtetik gora egon zan bizkaieraz berbetan, eta ez da logikoa erregistroa egun batetik bestera aldatzea, injustizia argia izango litzateke ganera-eta.\n7. Bizkaiereak estandarizazino eta baterakuntza premina larria dauka. Zeregin horretan be jarri dau bere garaua Labayruk eta oraintsu Bizkai Euskeraren Jarraibide Liburua plazaratu dau; bazan ordua baten batek ardura hori hartzeko\nJakina. Guk 30 bat urte daroaguz bizkaierea eta euskerea lantzen. Aitatu dozun liburu horretan bizkaieraz zuzen idazteko arauak emoten dira, baina, lagun batek esan eustanez, liburu hau oso baliagarria da euskeraz ondo idazteko be, bizkaierea oinarritzat hartuta. Bizkaieraz ondo idatzitakoa lapurtar batek be aituko dau seguru, eta sarri askotan sasibatuaz idatzitakoa baino errazago. Euskal pentsakereagaz, barru-barrutik, senagaz idazten badozu, errezagoa izango da beste euskalkietara edo batura saltoa egitea. Liburu hau behar-beharrezkoa zan, besteak beste, baten batzuei erakusteko bizkaierea ez dala txatxarkeria, bizkaiereak badaukala bere eredua, badaukazala bere fonetika arauak, morfologia eta literaturea; ideia antxinakoa izan arren, oraintsu gauzatu da Adolfo Arejitaren eraginez, laguntzaile askoren beharragaz eta Bizkaiko Foru Aldundiaren aginduz.\n8. Bizkaierea ikastoletan edo ikastetxeetan emotea derrigorra da?\nBai horixe. Eskoletan, Arratiako eskola baten, berbarako, nondik hasten gara gu mendiak ikasten? Himalaya, Mont Blanc eta bestelakoak ikasten doguz ala lehenengo Gorbea, Lekanda eta gure ingurukoak? Hizkuntza bera ikasten be nondik hasiko gara? Hurreko eredutik ala urrunekotik? Amak erabilten dauenetik ala amak erabilten ez dauenetik? Kasu guztietan zentzunez jokatu behar dogu: beste disziplina batzuetan hurren dogunetik hasten bagara, hasi gaitezan hizkuntzan be hurrekotik.\n9. Euskera batuari artifizialtasuna leporatu izan deutsie eta Euskaltzaindiari zaharkituta dagoala. Zer dino horren ganean Ander Manterolak?\nEuskera batuarena lehen be aitatu deutsut, euskera batua beharrezkoa dala, baina euskera batu ona. Latinez be esaten da: 'distinge tempora et concordabis iura'; izan be, administrazinorako, zientziarako eta legeriarako beharrezkoa da batua; ezin geintekez ibili hizkuntzak goi mailaratzen ez badira baturatzen, ze muturretara jotea beti izaten da kaltegarria. Bakotxak bere lekua dauka eta batua beharrezkoa da Euskal Herri osorako danean, baina euskera batu ulerterreza, eta ez soila eta arraroa. Argi dinotsut, euskerea hizkuntza bat da, baditu bere aldaera eta berezitasunak, baina bat da, eta hizkuntza nazional legez behar-beharrezkoa da euskera batua. Erabilerearena beste kontu bat da. Zelan hasiko gara gu orain umeei, txakurrei edo ardiei batuaz egiten? Zer da hau?\nBeste alde batetik, Euskaltzaindiak badauka bere zeregina, eta oso ondo beteten dauela esango neuke. Eredu batzuk finkatu ditu, eta azken baten Euskaltzaindiak ez dau horrenbeste agindu, batzuek esaten daben lez; ganera, lexikoa ez dau baztertu. Kritiketan hasi baino lehen, zehatz-mehatz irakurri behar da Euskaltzaindiak dinoana.\n10. Euskal Atlas Etnografikoa Labayruren amaiera jakinik bako beharra da; oso oker ez bagagoz, orain seigarrenaren bila zoaze?\nBai. Ikerlanean 20 bat urte eta idazten hamabi urte daroaguz. Orain arte bost atara doguz, azkena, 'abeltzantza eta artzaintza', eta seigarrena aurten argitaratuko dogu. Liburu lodi-lodiak dira, mila orri ingurukoak, eta zutabe bitan bananduta. Euskeraz, gaztelaniaz eta frantsesez idatzita dagoz, baina egia da gehiago dagozala gaztelaniaz idatzita, batez be euskereak oraindino zirkulazino gitxi daukalako gure herritik kanpo. Kontuan hartu Euskal Herri osoko datuak jasoten doguzala eta herri asko erdaldunak dirala; Atlas honeek Katalunia, Madril, Salamanca eta Frantziako leku batzuetan be zabaltzen doguz; ganera, gure artean danok be ez gara euskaldunak. Gauzak ondo badoaz, datozen 10 urteotan beste bost bat atarako doguz eta, era horretara, Atlasa ia-ia osotuta egongo da.\n11. Euskal gaietarako erreferentzia ederra da Labayruren Euskal Bibliotekea eta bertan 50 mila aletik gorako ondarea dago; orain egun batzuk ganera, lokal barria bedeinkatu dozue. Irakasle, ikasle zein ikerlarientzako leku aproposa.\nBai, leku ona da eta jente askorik be ez da etorten, baina etorten diranak luzaroan egoten dira, eta gitxienez astebete-edo egiten dabe; ikerlariak, idazleak eta holakoak izaten dira gehienbat. Zerbitzu ona eskaintzen dogu eta, berbarako, gure ondarera bide elektronikotik ailegetako aukerea be eskaintzen dogu. Momentu honetan, 60 mila liburu-edo eukiko doguz, danak euskal gaien ganekoak. Dohaintza eta erosketa bidez, urtero 1.500-2.000 bat liburu sartzen da gure Bibliotekan.\n12. Oraintsu Labayru Ikastegiaren Batzar Nagusian gauza asko zehaztuko zenduezan; baina, momentu honetan, zer darabil bueltaka buruan Ander Manterolak?\nAparteko konturik ez, martxan dagozan gaien jarraipena eta, batez be, geroa zelan atondu; edozelan be, esparru barriak zabaltzeko ahaleginak egiten gabilz: euskerea enpresen munduan, Internet...\n13. Egunean zenbat ordu emoten ditu beharrean Ander Manterolak?\nAsko. Lehenengo eta behin, nik abade beharra daukat eleizeak berak ezarri deustana eta, horregaitik lehenengo orduak horretan emoten dodaz, otoitz egiten, gaixoak bisitetan eta mezea esaten. Hortik aurrera, egunak emoten dauena, berandura arte egoten naz berton. Askotan astegoiena be beharrerako aprobetxetan dot.\n14. Irakurteko zer gurago, euskal literaturea ala gaztelaniazkoa?\nEz dot literatura asko irakurten. Gehiago irakurten dodaz filosofia edo antropologiako liburuak eta horreek, gitxi batzuk kenduta, tamalez ez dagoz\neuskeraz. Egunero irakurten dot eta orain hiru liburugaz nabil: Mircea Eliaderen 'La Busqueda', Paul Popard kardenalaren 'Felicidad y fe cristiana' eta Eusebio Erkiagaren 'Berbalauaren kulunkan'.\n15. Noz edo noz oporrak hartzea be komenidu da. Oporretan etxetik hur ala Euskal Herritik kanpo hobeto?\nEuskal Herrian, duda barik. Leku baketsuak dagoz gurean; Arratia leku ona da gero! Nire amak errotea eukan, leku zoragarria. Iparraldera joatea be gustetan jat eta uger egiten be joango gara itsas bazterrera; baina abuztura arte ez dago oporrik.\nAnder Manterola, Labayru Ikastegiko burua\nAnder Manterola Bibliotekan\nUdako Euskal Ikastaroa, Derio, 1984. urtean\nAnder Manterola, Mañaricua saria hartzen (1990)\nAtlas Etnografikoaren batzarra


Gailu-sinaduraren ziurtagiria sortzea\nGailu-sinadura ezartzean eskatzen diren gakoa eta ziurtagiria (gailu-ziurtagiria) makinan sor daitezke. Ezarri administratzaile bat elementu horiek sortzeko. Sortu ondoren, sinadura digital bat ezar dezakezu fitxategi-formatu zehatz batean bidaltzen diren dokumentu eskaneatuetan. Sinadura digitala gehitzea\n(Ezarp./Gorde) <Kudeaketa-ezarpenak> <Gailuaren kudeaketa> <Ziurtagiriaren ezarpenak> <Sortu gakoa> <Sortu/Eguneratu gailuaren sin.-gakoa> <Bai> <Ados>\nGailu-sinadurarako gakoa eta ziurtagiria\nSortutako gako eta ziurtagiria “Gailu-sinaduraren gakoa” izenarekin gordeko dira. Gailu-sinadurarako gako bakarra eta ziurtagiri bakarra gorde ditzakezu.\nGailu-sinadurarako gakoa eta ziurtagiria kudeatzea\nGakoaren eta ziurtagiriaren ezarpen xehatuak egiazta ditzakezu (Ezarp./Gorde) <Kudeaketa-ezarpenak> <Gailuaren kudeaketa> <Ziurtagiriaren ezarpenak> <Gakoa eta ziurtagirizerrenda> <Gailu hon gako- eta ziurtagiri-zerrenda> sakatuz bistaratzen den pantailan.\nazaltzen bada, gakoa kaltetuta dago edo baliogabea da. Gakoa eta ziurtagiria egunera ditzakezu ezarpenak berriz konfiguratuz.\n<Device Signature Key> hautatzean eta <Ziurtagiriaren xehetasunak> sakatzean, gailu-sinaduraren ziurtagiriaren inguruko informazioa bistaratuko da. Orri horretan, <Egiazt. ziurt.> ere sakatu dezakezu ziurtagiria baliozkoa den egiaztatzeko.\nPDF/XPS fitxategian bidaltzailearen inguruko informazioa dago, eta horren bidez irakurleak gailu-sinaduraren fidagarritasuna egiazta dezake SHA-1 mezu-laburpenaren zenbakiarekin konbinatuz. Informazio hori makinako <Ziurtag. hatz-marka>-n egiazta dezakezu.\nGailu-sinadura bidalketa guztietan ezartzen dela ziurtatzea\nMakina konfigura dezakezu fitxategi-formatu zehatz batean bidaltzen diren dokumentu eskaneatu guztietan gailu-sinadura bat ezartzeko, erabiltzaile ezarpenak gorabehera. Dokumentuak bidaltzean erabiltzen diren fitxategi-formatuak ere murritz ditzakezu, gailu-sinadurarik gabeko dokumentuak bidaltzen ez direla ziurtatzeko. Administratzaile edo DeviceAdmin pribilegioak beharrezkoak dira ezarpen hauek konfiguratzeko. <Ezarpen komunak> <Gehitu beti gailuaren sinadura bidaltzean>\n> Makina kudeatzea > Bidalitako fitxategiei sinadura digitala gehitzea > Gailu-sinaduraren ziurtagiria sortzea


Erabakitzeko eskubideaz . Deia, Noticias de Bizkaia\nErramun Osa - Martes, 8 de Mayo de 2018 - Actualizado a las 06:00h\nIgandehonetan Arabako, Bizkaiko eta Nafarroako hogeita hiru udalerritan herri-galdeketak egin dira. Orotara 93.000 lagunek izan dute botoa emateko aukera. Nolanahi ere, horietatik %14,81ek hartu dute parte bozketetan. Kontua zera da: bozketa horietan denetarik ageri dela. Alde batetik, udalerri batzuetan erabakitzeko eskubidea jarri da eztabaidaren erdigunean. Beste toki batzuetan, ordea, erabakitzeko eskubidea aitortu ondoren, herri-galdeketa batean aurkez daitezkeen aukera batzuen inguruan eman ahal izan da iritzia. Ondorioz, herri-galdeketen kontu hori erabat era nahasgarrian azaltzen ari da, nire ustez, hots, nik ez diot norabide garbirik antzematen.\nNorbaitek, Kataluniako ereduari jarraituz, alde bakarreko herri-galdeketa baten bidez, gure herriak estatu izaera erdietsi dezakeela uste baldin badu, Katalunian egin den bideak irakatsi digu halako bide batek ez daukala inolako aurrerabiderik. Bestalde, erabaki-tzeko eskubidearen inguruabarrean akordio zabal eta zeharkako bat erdietsi gabe, zaila da hemen nola Espainian inolako urratsik egin ahal izatea. Beraz, herri-galdeketen kontu horrek norabide komuna eta aldarrikapen horren inguruan ahalik adostasun sozial handiena erdiesteko, indarrak metatzea eta pedagogia soziala egitea izan beharko lituzke xede nagusitzat. Bestela, aldarrikapena bera desitxuratzeko, indarrak alferrik xahutzeko eta gizartearen zati esanguratsu bat kontra jartzeko arriskua daukagu.\nHerri-galdeketen kontu hori erabat era nahasgarrian azaltzen ari da;nik ez diot norabide garbirik antzematen\nBaina, ez dakit bestelako lehentasunak ez ote dauzkagun, erabakitzeko eskubidearen kontu horretara iritsi aurretik. Gure historia garaikidean lehenengo aldia da Ipar Euskal Herrian eskumen mugatu batzuk dituen Mankomunitatea eratu dena eta, Nafarroan, aldaketarako Gobernu bat dagoena -zeinak irautea guztiz garrantzitsua den-, bi gertaerok erabakigarriak dira, eremu bakoitzaren izaera gordez, Eusko Jaurlaritzarekin batera lankidetzarako espazioak eraikitzeko eta emeki-emeki, sakabanaturik egon diren herritarrak hurreratzen joateko.\nZubietan estatu independente baten alde gehiengo zabal bat egoteak ez ditu Iruñeko, Baionako, Gasteizko, Portugaleteko zein bestelako udalerrietako herritarrak are gehiago hurbilduko, nire ustez.\nEzin dugu gure historia ezabatu, ezin ditugu askotarikoak diren errealitateak desagerrarazi, existituko ez balute bezala jardun. Euskal Herriko lurraldeek ibilbide bat izan dute... eta jatorriz eta pentsaeraz askotarikoak diren pertsonak barruratzen dituzte. Aniztasun hori behar da egokitasunez kudeatu, gehiengo zabala eroso egon ahal izateko moduko adostasun politikoa eta soziala eraikiz... horixe da herri txikiek aurrera egin ahal izateko duten bide eragingarri bakarra, gainerakoa suzirietan denbora galtzen ibiltzea baita, ez besterik!\netiquetas: erramun osa


Carne de Subsidio eta Hizki larriz idatzitako Historia atalean borroka antinuklearra. – Hala Bedi\nHala Bedi > Podcasts > Música > ehtxo > Carne de Subsidio eta Hizki larriz idatzitako Historia atalean borroka antinuklearra.\nEh txo!: Carne de Subsidio eta Hizki larriz idatzitako Historia atalean borroka antinuklearra.\njunio 2 Eh txo! 0\nCarne de Subsidio taldeko Aimar eta Pitza izan ditugu estudioan kaleratu berri duten diska aurkezten.\nThe clayton – kendu Gorbata\nDead boys – Sonic reduce\nHizki larriz idatzitako Historia atalean Borroka antinuklearra izan du Landerrek hizpide.\nPrimavera en Chernovyl – Una noche cerrada\nAnarkosis – Tierra radioactiva\nKemen – Ez, ez, ez\nPikutara – Natura\n← E-1 Bizi elkartasun internazionalista!\nHizki larriz idatzitako kaleko Historia atalean Borroka Antinuklearra →


Inteligentzia artifiziala? Gertatzen ari da\nBadirudi mende asko igaro direla Alain Turing-ek 1936an algoritmoen bidez, konputazioaren zientzia eraldatu eta gaur egun ezagutzen dugun informatikaren oinarriak ezarri zituenetik. Gaur egun, teknologia berriek gure bizitzaren arlo askotan eragina izan dute eta oso gutxi dira hauek erabiltzeari uko egin diotenak, Joe izena duen gizajoaren filmean oso garbi azaltzen den moduan. Etsipenez atzera begiratzearekin, bueltatuko ez den garai baten nostalgian murgiltzeaz gain, ezinezkoa egingo zaigu gertatzen ari den paradigma berri baten itzal luze eta geldiezinaren ertzak, formak eta edukiak bere sakontasunean ulertzea.\nIraultza honen aztarnaren urrats garrantzitsuak bio-zientzian eman ziren genomaren aurkikuntzarekin XX. mendearen amaieran. Ugalketarako teknologia berrietan eta neurozientzian izandako ikerketak ere, biomedikuntzaren mugak deuseztatu eta orain arte ezagutu ez dugun puntu bateraino ireki zituen ateak. Gaur egun, nazioarteko erakundeek eta gobernu ezberdinek aipatzen duten bioetika delakoak, ziurrenik etorkizunean legeak ezartzen dituen oztopo eta traba guztien gainetik salto egingo duelakoan nago. Kapital finantzarioa eta produktuak “askatasunez” ibiltzen badira “globalizatutako” mundu honetako merkatuetan, zergatik trabak jarri kapitalarentzako onuragarria izango den garapenari?\nInformatikan, konputazioan eta errobotikan ere asko dira eman diren aurrerapausoak. Metadatuen bilketa-azterketa (Big data) eta egunero norbanakoen gainean de facto existitzen den jarraipenari (geolokalizazioak; bilaketak; erosketen monitorizazioa etab.), orain neurologiaren esparruan eman diren aurrerapausoak gehitu behar dizkiegu. Agian, Blade Runner-eko erreplikanteek garatu zuten giza emozioetara ailegatzeko asko geratzen da, baino ez hainbeste gu bezalako gizaki baten irudi bat fabrikatzeko. Azken finean, gure bizitza finitua da eta gure egitura psikikoa eta fisikoa ez da hain konplexua.\nAldaketa sakonak izango dira bai; horietako batzuk ezagutzen ditugu jada: ekonomian neoliberalismo basatia; politikan, estatu-nazioen eta demokraziaren pribatizazioa oro har (udaletxeetatik; Eusko Jaurlaritzara; Europako parlamentura); giza-kultura esparruan, harremanen birtualizazioa eta merkantilizazioa (fetitxizazioa); kulturaren estandarizazioa eta ‘denbora-pasarako’ aurreikusitako espektakulurako joera; Donostia 2016 faustoak; BBK Live edota giza limiteak gainditzeko sortu diren mila kirol froga konpetitibo horietan. Gizarte eztabaida gune popular (eta populistak zergatik ez..) tabernetako kiratsa, izerdi eta politikoki zuzena ez den gertuko arloetatik, Facebook-eko timeline-era (edota txatera) salto egin(go) du. Askotan, benetako albistea zein den, fakenews-a edota zer axola zaigun eta zer ez, telebista digitaleko kanalen arteko aukeraketa baten moduan bihurtzeraino.\nSu artifizialen moduan eratzen ari den mundu ‘hiperkonektatu’ honetan, orain arte ezagutu eta ulertezinak diren eszenatoki berriak azalduko dira Inteligentzia Artifizialaren bidez. Eta egun batetik bestera, bat-batean, telefono finkotik hitzorduak eta deiak, Nokia mugikor sinplera eta hortik aplikazioz, harremanez eta hiperemozioz jantzitako Smartphone (edo Iphone..) smarthumans izatera pasa ginen moduan, nostalgiaz berriz ere, atzera egingo dugu 1936. urtera arte. Eta soilik XX. mendeko azken urte horietan jaio ginenak oroituko dugu, urte horretako uztailaren 18an, gauza gehiegi galtzen hasi zirela Europako hegoaldeko lur zati honetan eta Ebrotik behera dagoen lurraldean. Bitartean, zoriontsuak izan inteligentzia gutxi eta artifizioz betetako mundu zikin bezain zoragarri honetan.\n“Homo sapiens”: amaiera programatua\nSilicon Valley-ko bihotzean, Singularity University-a1, enpresariei teknologia esponentzialak irakasteko asmoarekin jaio da; Inteligentzia Artifiziala (IA), neurozientziak, nanoteknologiak, ingeniaritza genetikoa… Bere web orrialdean azaltzen den leloak zera dio: “Be exponential”. Jatorrizko filosofia bere izenarekin lotuta dago: “singularitatea”, giza inteligentzia derrigorrez inteligentzia artifizialaren eskutik gainditzen duen momentu hipotetikoari buruz ari da. “Transhumanismo”aren egi borobilean datza kontzeptu hau. “Superkonputagailuekin” lehiatu ahal izateko, transhumanista hauek gizaki handitu (aumentado) baten aldeko apustua egiten dute, hau da, teknologiari esker gorputz ahalmen hobetuak dituen gizaki baten alde hain zuzen. Ray Kurzweil unibertsitate honen sortzaileak dio, hilezkortasuna posiblea izango dela 2030. urtean gutxi gorabehera, gure arima eta izpiritua makina bateri transferitzeko ahalmena lortzen dugunean2. Homo Sapiens espeziearen amaiera gertatuko den momentua hain zuzen.\nElon Musk enpresari hegoafrikarra da helburu hauetan ahalegin handienak egiten ari dena. Enpresari hau ospetsua da bere egitasmoen artean Hyperloop tren supersonikoa, Tesla eta auto elektrikoak eta Space-X espazioan turismoa egiteko enpresak sortu dituelako. 2017. urtean Neuralink enpresa sortu zuen. Start-up moduan sortutako enpresa honen helburua, giza burmuina eta ordenagailuen arteko konexio zuzena lortzea da, gizakien burmuinetan elektrodoen inplanteen bidez lortuko lukeena. Hasiera batean medikuntzan erabiltzeko jaiotako egitasmoa da, Parkinsona etab. bezalako gaixotasun neurologikoak sendatzeko. Baina aurrerantzean, erabilpen hauek zabaltzeko bideak ireki egin ditu. Adibidez, gure oroimenak hodeira transferitzeko ahalmena bideratuz eta horrela cyborg delakoetan (erdi gizakia erdi makina) transformatzeko aukerak zabalduz.\nFilosofia honek zientzia-fikziozko liburu batetik ateratakoa dirudi. Singulartasun kontzeptua bera, 1993. urtean Vernor Vinge idazle estatubatuarrak argitaratutako liburu batean teorizatu zuen. Neurolink enpresak garatutako teknologia, neural lace bezala ezagutzen da, eta terminoa Musk-ek, Iain M. Banks idazle britainiarraren Culture liburu sortari esker ezagutu zuen3. Ez da lehenengo aldia Muns-ek, Banks-en liburuetan inspiratuta, bere sorkuntzak fikziozko terminoen arabera izendatzen dituela: Space-X-ak jaurtitzeko plataformak, idazleak espazioko ontziak izendatzeko erabili zituenak dira. The Economist aldizkariak bi hilero argitaratzen duen 1843 gehigarrian aipatzen zen moduan: “Teknologia berrien magnateak nola pentsatzen duten ulertzeko Banks-en liburuak irakurtzea beharrezkoa da”4. Banks-en liburuetan azaltzen diren istorioak, etorkizunean ematen dira eta dagoeneko singulartasuna errealitate bat da eta IA-k kontzientzia ‘kuasi dibinoak’ dira honezkero. Gizakiek ezin dute beraiekin alderatu, baino zientzien garapena beraien gorputzak eraldatzeko aukera ematen die; gaixotasuna eta heriotza ez dira existitzen… Banks ez da bakarra. Honi buruz idatzi duten idazle asko daude eta IA-k eduki dezakeen nagusitasuna aipatzen dute beraien liburuetan. Charles Stross britainiarrak, adibidez, humanoak eboluzioak bide bazterrean utzitako gizaki primitiboen antzera aurreikusten ditu, eta dio soilik handitutako “humanoak” gai direla botere guztia duten makinekin konpetitzeko5.\nHala ere, fikziozko literatura hau filosofia “transhumanisten” elikagaia dela badirudi ere, baita ere, aurreikusten den gizarte mota honen kritikarako ardatz nagusi da era berean. Cero K liburuan6, Don Delillo handiak, aberatsentzat sortutako kriogeniako institutua irudikatzen du (hau da, beraien gorputzak tenperatura baxuetan mantentzeko aukera). Modu honetan, transhumanitatearen eta hilezkortasunaren bidean egiten ari diren aurrerapenez ohartzen du. Berak azaltzen duenez, statu kuasi dibino hau erosteko aukera izango luketenak, aberatsen sekta baten partaideen antzera, oso gutxi izango lirateke. Baina “transhumanizatutako” gizakia gorputz bat da soilik. Emoziorik gabe, pertsonalitaterik gabe, objektua besterik ez den gorputzik gabeko gizakia. Eta honi, piezak aldatu egiten zaizkio eta bateriak, sakelako telefono bati egiten diogun modura. Handitutako “humanitate” bat, ez da gizaki bat azken finean.\nMarcus D. Bessnard, Le Monde Diplomatique. 2018 urtarrila (gaztelaniatik itzulita).\n1 Singularity University, https://su.org.\n2 Teoria hau mind uploading izenez ezaguna da. Ikusi Mark O`Conell, “Your animal life is over: Machine life has begun, the road to inmortality”, The Guardian, London, 2017ko martxoaren 17a.\n3 9 ale, edizioa Factoria de ideas. Baita ere, Neuromante, William Gibson, Minotauro, Barcelona, 2007.\n4 Tim Cross, The novelist who inspired Elon Musk, 1843, 2017ko martxoa.\n5 Charles Stross, Acelerando, Bibliópolis, Madrid 2011.\n6 Don Delillo, Cero K, Seix Barral, Bartzelona 2016.\nRobbie Barrat: Frikia ala aro berri baten ipurtargia?\nRobbie Barrat, Virginiako (AEB) 17 urteko gaztetxo bat da. Kurtso honen hasieran, bere eskolan antolatzen diren programazioa ikasteko klubean eman zuen izena. Hasi berrietarako kurtso bat zen, baino gaur egun gazteen artean ohikoak diren galderak hasi ziren elkarbanatzen. Inteligentzia artifizialak gizakiak egiten dituen lanak gainditzeko gaitasuna izango du noizbait? Bere erantzuna baiezkoa izan zen.\nOpen source kodeak erabiliz, ikasleak inteligentzia artifiziala programatu zuen, Kanye West rap abeslariak erabiltzen dituen 6.000 lerro erabiliz. Hasiera batean, programak, lerro bakar batzuk ez zituen ulertzen, baina pixkanaka hobetzen joan zen eta gaur egun, hitzez hitz rap abestiak idazteko gaitasuna du. Honetaz aparte, horrelako abestietan ematen diren geldialdiak etab. ulertzeko ahalmena du.\nGazte honen saiakerak ez ziren hemen amaitu eta gaur arte mota askotakoak izan dira aurkeztutako lanak inteligentzia artifizialaren bidez. Edonorentzako, ume eszentriko baten jokoak izango lirateke, besterik ez, baina eskuartean dituen baliabide eskasak kontuan hartuta, esan dezakegu, IAren logika eta funtzionamenduarekin bat egiten duen belaunaldiaren pentsamolde paradigmatikoaren aurrean gaudela.\nBere Twitter-eko kontuan adibidez (@DrBeef_), gazte honek sortutako lan ugari ikusteaz gain, munduan zehar, Japoniatik, Islandiara, bera bezala horrelako lan esperimentaletan diharduten gazte askoren aportazioak ezagutu ditzakegu.


Irekia Eusko Jaurlaritza - Gobierno Vasco :: Gobernuaren nahia laneko segurtasuna eta osasuna euskal enpresen bikaintasunaren ezaugarri bereizgarri bihurtzea da\nGobernuaren nahia laneko segurtasuna eta…\n\nGobernuaren nahia laneko segurtasuna eta osasuna euskal enpresen bikaintasunaren ezaugarri bereizgarri bihurtzea da Iturria: Irekia\n\n2014. urteari dagokion laneko istripuen aurkezpen ekitaldian Enplegu eta Gizarte Politiketarako sailburuak, Angel Toñak, nabarmendu egin du “2014. urtean azken hamabost urteetako beherazko joera egonkortasun aldi batean” sartu dela. Dena den, errealitate honekiko “konformismo eta autokonplazentziarik ez dagoela” zehaztu du. Sailburuak Euskadiko laneko segurtasunean eta osasunean aurrera egiteko erronka onartu du euskal enpresen bikaintasunaren ezaugarri bereizgarri bihurtu arte.\nIzaskun Urienek, OSALANeko zuzendari nagusiak bere aldetik, azpimarratu egin du laneko istripuak eta gaixotasunak ez gertatzeko gure egin behar dugula “lan ingurune osasungarria bizitza osasungarrirako osagai moduan”. Horretarako Osalaneko zuzendari nagusiak nabarmendu egin du “hitzartutako politika proaktiboetan oinarritzeko beharra, 2015-2020 Laneko Segurtasun eta Osasunerako Euskal Estrategia egiterakoan lortu zena”. Honi esker “ekonomia ziklo berriari aurrea hartu nahi zaio, eta baita sektore guztietako berrikuntza ereduei ere, modu horretan, laneko segurtasuna eta osasuna euskal enpresen bikaintasunaren ezaugarri izan daitezen”\n2014an, lanaldian gertatutako eta lan-agintaritzari jakinarazitako bajadun lan-istripuen kopuru osoa 24.602 izan zen. 2013an 24.318 istripu izan ziren. Bajadun 284 istripu gehiago izan ziren lanaldian eta hortaz, %1 igo da kopurua 2013arekin alderatuta. Arabako lurraldean izandako istripuen hazkundeari zor zaio igoera, Bizkaian eta Gipuzkoan zifrak aurreko urtekoaren antzekoak izan baitira. Inzidentzia-tasa, bere aldetik, apur bat igo da, 35,28tik, 35,65ra; istripua jazo duten bajadun langileak 1000 langileko.\n“In itinere” hau da laneko joan etorrietan jazotako bajadun istripuen kopuru osoa 3.225ekoa da; aurreko urtean baino 84 gutxiago. Inzidentzia-tasa jaitsi egiten da 4,80tik 4,67ra 2014an.\n2014an lesio mailaren arabera sailkatutako lanaldiko bajadun istripuen kopurua honelakoa izan zen: 24.440 arinak, 134 larriak eta 28 hilgarri. %1 igo da istripu arinen kopurua, eta %12 hilgarriena eta %4 jaitsi da larriena.\nLanaldian jazotako istripuen jaitsiera eraikuntza sektorean gertatu da bakarrik (-1%), gainontzeko hiru sektoreetan igo egin da. Igoera biziena lehen sektorean gertatu da (+%15) eta modu arinean industrian (+%2) eta zerbitzuetan (+%0,4). Lehen sektoreko igoera Araban eta Bizkaian gertatu da, eta Gipuzkoan jaitsi egin da. Industrian, eraikuntzan eta zerbitzu sektorean igoera handiagoa izan da Araban.\nEnpresaren kontratazio motari erreparatuta, lanaldian istripua jasan duten langileen %69 eta “in itinere” istripua izan dutenen %73,6 enpresa nagusiaren langile zuzenak ziren. Kontraten langileak dira lanaldian istripua izan duten langileen %8 eta aldi baterako enpresenak %1,9.\nBajarik gabeko gaixotasunak jaitsi egin dira eta %6 hazi dira bajadun laneko gaixotasunak. Baja agindua askoz maizago gertatu da gaixotasunaren ondorengo aldietan lehenengo aldietan baino. Gipuzkoako industria sektoreko enpresak dira jakinarazpen inzidentzia tasa handiena izan dutenak. Larrienetan –laneko baja behar izan dutenak- inzidentzia altuagoa da Bizkaiako industria sektoreko enpresetan.\nLaneko gaixotasun berrietan inzidentzia-tasa altuena duten produkzio aktibitateak hauexek, hurrenez hurren: “egur eta kortxo industria”, “metalurgia” “produktu metalikoen ekoizpena, makinak eta ekipoak salbu”, “hondakinak jaso, tratatu eta deuseztu”, “ekipo elektrikoen ekoizpena” eta “enpleguarekin harremana duten aktibitateak”.\nBelarriko lan patologiak gutxitu egin dira (zaratak eragindako hipoakusiak) eta gora egin dute muskulu eta tendoietako gaitzek. Infekzioak eragindako gaixotasunek modu ezohikoan egin dute gora, Bizkaiako hondakinen tratamendurako instalazio batean Q sukarrak eragindako zoonosi agerraldiak eraginda.\nLanaldian gertatutako lan istripuetan zaintiratuak, bihurrituak eta trokatzeak dira sarrien gertatzen direnak. Istripuen %39,7an geratu da. %16,3 azaleko lesioak dira eta %10,8 zauri irekiak.\nPrentsa_TXOSTENA.pdf 500 KB (application/pdf)


2022ko eka. 29a, 10:45\n2022ko eka. 28a, 14:34\n2022ko eka. 20a, 15:38\nZer gertatzen da idazlea emakumea denean? Bideoa ikusgai!\n2022ko mai. 20a, 10:26\nAhotsak.eus proiektuan hainbat elkarrizketa egin ditugu berdintasuna eta aniztasuna lantzeko, EIMA 2.0 egitasmorako. Baita bideoak prestatu ere, jasotako testigantzekin. Horietako bat "Idazlea emakumea denean" da, zenbait idazleren eta literatur kritikari baten iritziak batzen dituen bideoa.\nAhotsak-eko testigantzak Katea-Landetxa auzoko memoria jasotzen duen dokumentalean\n2022ko mai. 6a, 09:19\nIrungo Landetxa Auzo Elkarteak Auzotarron memoria 1930-1959 dokumentala aurkeztuko du gaur, ostirala, iluntzeko 19:00etan. Auzotarren ahotik jasotako bizipenak bildu dituzte dokumentalean, gerra zibila hasi aurreko, gerra sasoiko eta gerraosteko kontuak ezagutarazteko. Ahotsak.eus proiektuko hainbat testigantza ere baliatu dituzte.\nErakusketa egingo dute Bergarako euskalgintzaren historia ezagutarazteko\n2022ko mai. 5a, 10:18\nEuskararen historia soziala Bergaran egitasmoan, euskalgintzan jardundako 26 pertsona elkarrizketatu dituzte. Aurten, hedapenean ipiniko dute indarra. Herritarrei laguntza eskatu diete, abenduan egingo den erakusketarako materiala osatzeko.\n'Gernika 2037' mapa interaktiboa, Ahotsak proiektuko testigantzekin\n2022ko mai. 3a, 09:18\n"Gernika 2037" izeneko proiektua aurkeztu dute, Gernika-Lumoko historia erakusten duen mapa interaktiboa. Ahotsak.eus webgunean jasota dauzkagun hainbat testigantza erabili dituzte mapa osatzeko, besteak beste bonbardaketei buruzkoak.\n2022ko api. 29a, 13:04\nAzkoitiko Udalak eta Hike eizan! Azkoitiko hitanoa biziberritzeko asmoz sortutako proiektuko kideek Noka ikastaroa eta HIKA bertso-paper lehiaketa aurkeztu dituzte gaur, Azkoitiko udaletxean eskainitako prentsaurrekoan.\nBonbardaketa egunetako ibilbideak Gerrako Ahotsak webgunean\n2022ko api. 27a, 15:54\nDuela 85 urte, Gerra Zibileko bonbardaketen eraso krudelenak egin zituzten abiazio nazional, italiar eta alemaniarrek. Bonbardaketa egun haiek nola bizi izan ziren eta zer eragin izan zuten ulertzeko, zenbait ibilbide sortu ditugu Ahotsak.eus-eko testigantzak ardatz hartuta. Gerrako Ahotsak webgunean daude ikusgai.\nIdazketa-tailer bat antolatzeko aholkuak nahi dituzula? Ikusi ba bideo hau!\n2022ko mar. 28a, 12:54\nAhotsak.eus proiektuan hainbat idazle elkarrizketatu genituen, literaturaren historia ezagutzeko, eta idazketa-teknikei buruz ere galdetu genien. Hona hemen idazketa-tailer baterako aholkuak batzen dituen bideoa!\n“Berdintasunerako bide luzea” erakusketako “Emakumearen hitza ez da ur gaineko bitsa” ikus-entzunezkoa ekoitzi du Badiharduguk\n2022ko mar. 4a, 13:26\nEibarko Udaleko EGOIBARRA Batzordearen enkarguz, “Berdintasunerako bide luzea” erakusketako zati den Emakumearen hitza ez da ur gaineko bitsa ikus-entzunezkoa ekoitzi du Badihardugu Euskara Elkarteak, Egoibarraren proiektu ezberdinetako eta Ahotsak-eko testigantzak erabilita.\nAbelin Linazisoro aktore eta idazlea hil da; 2007an elkarrizketatu genuen\n2022ko ots. 23a, 17:01\nAbelin Linazisoro ezaguna zen Zumaian, eta baita Euskal Herri osoan ere, Goenkaleko Xatur izan zelako. Duela urte batzuk Ahotsak-erako egin genion elkarrizketa sarean dago.\nKoldo Artolaren "Solstizioen inguruko ospakizunak nafarroako zenbait hizkeratan emanak” aurkeztu dute\n2022ko ots. 18a, 11:53\nKoldo Artola Kortajarena etnolinguistak argitaratu berri duen Solstizioen inguruko ospakizunak Nafarroako zenbait hizkeratan emanak liburua aurkeztu zen atzo Iruñeako Laba gunean. Artolak urte luzez Nafarroan egindako grabaketa etonolinguistikoak dira liburuaren oinarri. Audioak entzun ahal izateko, Ahotsak.eus webgunean katalogatu dira pasarte guztiak eta Artolaren lanean pasarte horietara joateko erreferentziak txertatu dira.\nNoka ikastaroak antolatu dituzte Orion eta Azkoitian\n2022ko ots. 9a, 17:24\nDonostiako Ahotsak: Juan Mari Beltran musikariaren elkarrizketa ikusgai sarean\n2022ko ots. 7a, 09:32\nDuela urte batzuk Juan Mari Beltran musikaria elkarrizketatu genuen, Donostiako Ahotsak proiekturako. Grabazioa landu eta sareratu gabe zegoen, eta oraintxe izan dugu horretarako aukera: izan ere, kulturgintzan zeresana izan duten donostiar ezagunen testigantzak ezagutarazten ari gara, Donostiako Udalaren laguntzarekin.\nAgur beroa Pello Zabala frantziskotarrari, eguraldi igarle eta euskaltzale ezagunari\n2022ko ots. 4a, 10:39\nHutsune handia utzi du Pello Zabala fraideak. Ezaguna zen Euskal Herri osoan, batez ere irratian eguraldi iragarpenak egiten zituelako. Oso maitatua, bere izaerarengatik. Ahotsak proiekturako egin genion elkarrizketa sarean dago ikusgai.\nMikel Zalbide euskaltzaina: zientzia, euskara eta hezkuntza uztartzen\n2022ko urt. 31a, 09:19\nMikel Zalbide hizkuntzalaria gaztetatik aritu da euskara bultzatzeko lanetan. Euskalgintzan zeresana izan duten 16 donostiarren testigantzak jaso ditugu, euskarak Donostian izan duen bilakaera ezagutzeko.\nMari Karmen Garmendia irakaslea, bide-urratzaile hainbat alorretan\n2022ko urt. 24a, 09:03\nMari Karmen Garmendia elkarrizketatu dugu Donostiako Ahotsak proiekturako. Euskalgintzan zeresana izan duten 16 donostiarren testigantzak jaso ditugu, euskarak Donostian izan duen bilakaera ezagutzeko.


B Zikloa - Urtean Zehar 2 - 23. igandea - 2021.eko Irailaren 05a\nSenideok: Ongi etorriak sinesmen eta anaitasun batzar honetara; Jaun berbiztuarekin eta gure anai-arrebekin bat egiten dugun ospakizun honetara.\nHemen gara berriz ere igandea dela-eta, Jaunaren gure artetik “igarotzera”, Jesusek gure artean daukan presentzia ospatzera etorrita. Jauna bera datorkigu, eta salbamen egiten zaigu gutariko bakoitzari. Gu sendatu nahian dator; bihotz irekia eta Jauna onartzeko prest egotea eskatzen zaigu.\nHasiera eman behar diogu ospakizunari. Jaunak ireki ditzala gure belarriak eta gure bihotza, haren hitza ulertu eta onartu eta haren Erreinua iragar dezagun. Gogo biziz, has gaitezen.\nLehenengo irakurgai honetan, Jainkoak mundu barri baten iragarpena egiten digu Isaias profetaren bidez. Gizakion muga eta ezinaren gainetik Jainkoa dago bere salbamena eskainiaz. Jainkoaren ontasunaren aurrean gorespen ereserkia kantatzea dagokigu. Mezu eder hau entzuteko prestatzen gara.\nJainkoaren aurrean behartsuak eta baztertuak duten garrantzia gogoratuko digu Santiago apostoluak irakurgai honetan: Jainkoarentzat eurak dira lehenengoak, aukeratuak eta kutunenak. Munduak baztertzen dituen pertsonak aukeratzen ditu Jainkoak. Apostoluaren gogoeta hau erronka ederra dugu\nJesus norberen mugaz kanpo begiratzen duana lez agertuko zaigu ebanjelioan. Gormutua, barri ona ulertu ezin duten ikasleen irudia da; Jesusek berak zabaltzen dizkio belarriak eta askatzen mingaina. Gaurko fededunaren irudia ere bada: bakardadean lez eta geure buruari entzunez bakarrik bizi gara. Jainkoak besteengana zabaltzen gaitu. Prestatu gaitezen mezu hau entzuteko, zutik ALELUIA abestuz.\nJesus, gure Salbatzailearen eta Anaiaren bitartez, aurkez diezaiogun Jainko Aita-Amari gure otoitz apal eta konfiantzaz betea.\n1.- Elizaren alde: hitzez eta testigantzaz jarrai dezala gizaki guztiak sendatzen eta gure munduaren erdian zeinu askatzailea izan dadila. ESKA DIEZAIOGUN JAUNARI.\n2.- Gaixo, behartsu eta gure gizarteko babes gabekoen alde: gure ekimenez eta ekintzaz, Jainkoaren askatasuna eta poza ezagutzeko aukera izan dezaten. ESKA DIEZAIOGUN JAUNARI.\n3.- Kristau guztien alde: baztertuenen alde eten gabe lan eginez, gure bizi giroetan Kristo sendatzailea eta askatzailea presente egin dezagun. ESKA DIEZAIOGUN JAUNARI.\n4.- Ikasturte berriaren hasieraren aurrean, gure umeen, gaztetxoen, gazteen eta helduen hezkuntzaren zeregin nagusia aurkezten dizugu, gure Jaun eta Aita-Ama. Bedeinka ezazu hainbeste hezitzaileren ahalegina. Zure Espirituak argi ditzala eginkizun berezi eta garrantzitsu horren arduradun guztiak. ESKA DIEZAIOGUN JAUNARI.\n5.- Gure Elkarte erlijiosoen eta parrokietakoen alde: Jainkoak gure artean daukan presentzia samurraren testigu biziak eta sinesgarriak diren gizon eta emakume bezala azal daitezen. ESKA DIEZAIOGUN JAUNARI.\nAdiskideok: Kristo etorri da eta sendatu egin gaitu. Oraingoz ez dago tokirik ezkortasunarentzat eta itxaropenik ezarentzat. Kristo hurbileko egin zaio gizaki behartsuari. Gure artetik igaro da, gure artean bizi da. Nahikoa da begiak irekitzea, Kristo aurkitzeko. Baina… Kristok bere presentzia nabari egingo duten lekukoak behar ditu. Jaunaren lekuko izatera, haren esku izatera deituak gaude. Elizak eta gutariko bakoitzak jaso dugu gizakiaren aurpegi askatzailea ikustea oztopatzen duten guztien aurka borrokatzeko deia. Elkar banatzea, elkarrekin errukitzea, elkarren lankide izatea bizi behar dugu. Aste zoriontsua guztioi!\n“Herriaren minak sendatuz,\nJesusek Erreinuaren Berri ona aldarrikatzen zuen.”\n>Jesusengan sinesten dugunoi aukera berri bat eskaintzen zaigu igande honetan. Biziaren Hitza entzunez, zerbait berria eta ez-entzuna eskaintzen zaigu; itxaropenez eta biziaz beteriko gonbitea.\nIgande honetako liturgia osoa berri honen iragarle da. “Liluratuta” uzten gaituen hitza, ebanjelioko “IREKI ZAITEZ” da; beste irakurgaietan ere horrelako zerbait agertzen da. Norberagan itxita eta norberaren zilborrari begira dagoen gaurko gizakientzat dei garbia eta zeinu esanguratsua dugu hori.\nBAKARDADEA eguneroko ogia gertatzen zaigu. Gizakiok, zubiak eta autopistak egiten ditugu azkarrago ibiltzeko eta hurbilago egoteko. Baina gizakion arteko harreman zintzoak, gozoak, beroak, samurrak eta benetakoak edukitzea gero eta zailago egiten zaigu: gizakiok gizakiontzat arraroak bihurtzen hasiak gaude. Bakardadean bizi gara, Jainkoari eta lagun hurkoei ateak itxita.\nHorregatik, gizon-emakume askok dute Jesusek gormutuari esandako hitzak entzuteko premiea: “ireki zaitez”. Guri ere irekitzeko gonbitea egiten digu. Norberekeriaz jokatzen dugunean, besteengandik aldentzen garenean, bizitza baztertuz geugan ixten garenean... BAKARDADE eta HERIOTZ bidea dugu hori.\nJainkoak IREKIRIK, SOLIDARIO nahi gaitu.


‘Hernani Burujabe’ aurkeztu dute, tokiko moneta, energia, zaintza eta ekonomia bultzatzeko egitasmoa – OVES-GEEB\n‘Hernani Burujabe’ aurkeztu dute, tokiko moneta, energia, zaintza eta ekonomia bultzatzeko egitasmoa\n15 azaroa, 2021 | Kategoriarik gabe\nUneko orria ‘Hernani Burujabe’ aurkeztu dute, tokiko monet...\n“Berreskuratu dezagun gure baliabideen kontrola!”. Esaldi horrekin aldarrikatu eta laburbildu zuten Hernani Burujabe-ren oinarria. Urriaren 1ean aurkeztu zuten egitasmoa Hernanin, ekonomia desmerkantilizatu baterantz eta demokrazia sakonagorantz egiteko helburuz.\nHernaniarrek hain maitea duten Mendirik-mendi aireak hartu zuen Atsegindegi plaza, saxofoi parearen doinuek lagunduta. Aurkeztuko zutena garrantzitsua bezain sakona zenaren seinale. Hernani Burujabe deitu diote ekimenari, baina finantzan, energian edo beste arlo batzuetan burujabeago izatetik harago doa kontua. Naturaren ustiaketa larriaren eta jendarteko desoreka gero eta handiagoen aurrean, herritarren beharrei maila lokaletik “herri gisa” erantzuteko abiatu da, sustatzaileen esanetan.\nHernaniko Udala egitasmoaren parte da, baina Xabier Lertxundi alkateak aurkezpenean argitu zuenez, oinarri zabalagoa du: “Hau ez da udal proiektua soilik, gu hor egongo gara noski dagokigun ardurarekin, baina hau herri proiektu bat da”. Herriko merkatariak, ekoizleak eta ekonomia eraldatzailean dabiltzan eragileak daude buru-belarri sartuta. Ekitaldian, horietako bakoitzaren lekukotasuna entzun ahal izan zuten Atsegindegira bertaraturiko dozenaka herritarrek, zertzelada gisara.\n« GEZKI Institutuko Ekonomia Sozial eta Solidarioko Masterra graduatu ondoko talde nagusien artean, azterlan baten arabera\nREAS Euskadik antolaturiko Ekonomia Sozial eta Solidarioan PRESSTATZEN proiektuan izena emateko epea zabalik »


Erabakitzeko eskubidearen aldeko aldarrikapena eskutik eskura indartuko da domekan - Debagoiena - Goiena.eus\nErabakitzeko eskubidearen aldeko aldarrikapena eskutik eskura indartuko da domekan\nEneko Azurmendi 2018-06-08 14:35\nDonostia, Bilbo eta Gasteiz lotuko ditu Gure Esku Dago dinamikak antolatuta domekan egingo duten giza kateak –201,9 kilometro–. Debagoienetik ez da pasako, beraz, debagoiendarrak bi multzotan banatuko dituzte. 5.000 debagoiendar inguruk hartuko dute parte.\n2014ko ekainaren 8an izan zen erabakitzeko eskubidearen alde Gure Esku Dago dinamikak antolatutako lehen giza kate erraldoia, Durango eta Iruñea lotu zituena.\nLau urte geroago egingo dute bigarrena, domeka honetan, hain zuzen –ekainak 10–. 12:00etan egingo dute katea, eta, oraingo honetan Donostia, Bilbo eta Gasteiz hiriburuak lotuko ditu. Ez da Debagoienetik pasatuko. Hori dela eta, debagoiendarrak bi multzotan banatuko dituzte: antzuolarrak, bergararrak eta elgetarrak Eibartik Maltzagarako bidean egongo dira, 68, 69 eta 70. kilometroetan. Aramaioarrak, aretxabaletarrak, arrasatearrak, oñatiarrak, eskoriatzarrak eta gatzagarrak, berriz, Araba aldera joango dira, Zigoitira. Haienak izango dira 182 eta 189. bitarteko kilometro guztiak –biak barne–.\nGuztira, 5.000 debagoiendar inguruk eman dute izena giza katean parte hartzeko, eta, dagozkien kilometroetara eramateko, autobusak antolatu ditu Gure Esku Dago dinamikak.\nEsan bezala, antzuolarrek, bergararrek eta elgetarrek Maltzagan izango dute euren tartea.\nAntzuolatik 300 bat lagun joango dira, hiru autobusetan banatuta –autobus geltokitik aterako dira hirurak, bi txandatan–. Lehenak 09:00etan irtengo dira eta 68 A1, 68 B1 eta 68 D1 kodea dutenak joango dira autobus horietan. Bigarren txanda, aldiz, 10:00etan izango da, eta 68 A2, 68 B2 eta 68 D2 kodea dutenak joango dira. Gaur izango da azken eguna izena emateko eta autobuserako txartela erosteko, 19:45etik 20:30era, Kalebarrenen.\nElgetan 100 lagun inguruk eman dute izena. Autobus bakarra izango dute eta bi joan-etorri egingo ditu, 09:30ean eta 10:30ean. Bigarren horretan oraindik lekua dago, eta gaur 18:00etatik 21:00etara jarriko dute mahaia izena emateko, plazan.\nBergarari dagokionez, 1.000 lagun inguru joango dira orotara. Horietako batzuk oinez doaz, eta 08:30ean abiatuko dira Bergaratik, Leizeaga kaleko Eroski paretik. Bizikletan doazenak 09:00etan aterako dira, leku beretik. Autobusean doazenek, azkenik, hiru aukera izango dituzte, hiru joan-etorri egingo baitituzte hamar autobusek: 09:00etan, 09:30ean eta 10:00etan. Hauek ere Eroski paretik aterako dira.\nBitartean, Bergarako kilometroetan, hainbat ekintza egingo dituzte giroa berotzen joateko. 09:30etik 11:00etara bitartean, erraldoiak, ipuin kontaketa, aurpegi margoketa eta abar egongo dira haurrentzako, eta gazteentzako, berriz, kontzertuak. Horrez gain, trikitilariek, txistulariek eta antzerki taldeak alaituko dute giroa.\nDebagoiendarren bigarren multzoa Arabako Zigoitia udalerrian kokatuko da.\nArrasatearrek 182, 183 eta 184. kilometroak edukiko dituzte, Maurga eta Gopegi herrian artean. 1.550 pertsona inguruk eman dute izena, eta 21 autobus irtengo dira, 08:15ean, Garibaiko geltokitik. Autoz joango direnentzat, aurreko panelean 184 km Arrasate folio batean idatzita jartzea eskatu du Arrasateko Gure Esku Dago-k, gune egokian aparkatu ahal izateko –Murua herrian–. 10:30erako han egotea gomendatu dute, kontuan hartuta ordubete beharko dela hara iristeko –40 minutu autoz, eta 20 minutu inguru oinez–. Horrez gain, Legutiotik joateko gomendioa egin die dinamikak herritarrei. "Zubitik urtegia gurutzatu eta Barazarrerantz hartu. Ondoren, Gopegirako bidea hartu eta Muruan aparkatzea da onena".\n185. kilometroa aretxabaletarrena izango da, eta 640 bat lagun joango dira, haiek ere Maurga eta Gopegi artera. Bederatzi autobus irtengo dira, Azbe paretik, 08:30ean.\nEskoriatzarrek eta gatzagarrek 186. kilometroa osatuko dute, Ondategi herrian. Guztira, 400 lagun inguru joango dira, eta lau autobus beteko dituzte. Autobusak Eskoriatzako tren geltoki zaharretik irtengo dira, 09:00etan. Hala ere, 08:30ean kalejiran joango dira plazatik geltokira. Izena eman daiteke oraindik, gureskudago.eskoriatza@gmail.com helbidera idatzita, eta autobuserako tiketak Gozotxikin daude salgai.\nOñatiarrek bi kilometro izango dituzte Gopegi eta Berrikao artean: 187.a eta 188.a. 800 lagunek eman dute izena, eta hamahiru autobusetan joango dira. 08:45ean abiatuko dira autobusak Correos eta MUko fakultate aurretik.\nAramaioarrentzat izango da bailarako azken kilometroa, 189.a, Berrikao herrian. 250 lagun joango dira, bost autobusetan. Pilotaleku paretik aterako dira autobusak, 09:00etan. Izena emateko azken aukera gaur izango da, eta horretarako mahaiak jarriko dituzte 19:30etik 20:30era, okindegi parean.\nGiza katea 12:00etan hasiko da, eta bukatzean, hainbat ekitaldi egingo dituzte egun osoan zehar; tartean, Eibarren eta Gasteizen.\nEibarren 13:00etan elkartuko dira, Untzaga plazan. Elektrotxarangaz eta trikitilariz lagunduta helduko dira. Ondoren, erromeria egongo da, Parrapas taldearen eskutik. Bazkaria 14:30ean izango da, Bizimina taldeak antolatuta. Langileek 15 euro ordaindu beharko dituzte eta ikasle eta langabeek, 10 euro. Bazkalostean, kontzertua eskainiko dute La Basu rap abeslariak eta Koban taldeak.\nGasteizi dagokionez, 13:30ean, herri bazkaria egingo dute Burulleria plazan. 15:00etan, freestyle askea izango da San Markos kantoian. Ordu berean, Lumen musika taldeak kontzertua eskainiko du Santa Maria kantoian eta DJ Loro Sana Ana kantoian ariko da, hura ere 15:00etan. Azkenik, Ttek elektro-txarangaren emanaldia izango da Fariñas gunean, 16:00etan hasita.\nGure Esku Dago dinamikaren Arrasateko eta Bergarako arduradun Jasone Giraldok eta Aitor Erañak azpimarratu dute "herritarrak" direla protagonista, eta erabakitzeko eskubidea lortzeko bidea pixkanaka egin beharrekoa dela aitortu dute. "Kontziente gara herritarrok ez badugu pausoa ematen, ez dela ezer aldatuko. Horrelako helburua daukan mugimendu batek ibilbide luzea behar du. Gauzak ondo egin eta helburu trinko bat lortzeko, gauzak poliki-poliki egin behar dira", azaldu du Giraldok. "Mendi altua da, baina bagoaz pixkanaka gorantz, tontorrera heltzeko bide egokiena topatuz. Herriaren mobilizazioan dago gakoa. Herria ez bada mugitzen, politikariak esperoan egongo dira, baina herria mugitzen bada, politikariak ere mugituko dira", erantsi du Erañak.\nHori dela eta, oraindik izena eman ez duten horiei dei egin diete domekako giza katean parte hartzeko, eta, batez ere, gazteengan jarri dute azpimarra. "Eurena da etorkizuna".\nJone Amonarriz: "2014an indar handia batu zen, eta aurten hori gainditzea espero dugu"\n2016az geroztik, Gure Esku Dago dinamikako komunikazio arduraduna da Jone Amonarriz (Tolosa, 1993).\nGuztia prest domekarako?\nIa guztia. Autobusen koordinazioa falta zaigu. Kanpora begira, agian, ez dauka horrenbesteko garrantzirik, baina 1.000 autobusetik gora espero ditugu, bakoitzak ibilbide propioa izango du, eta hori ondo koordinatzea ez da erraza izango. Oso baikor gaude. Azken egun hauetan jende asko ari da izena ematen.\nDuela lau urte giza kateak erantzun bikaina izan zuen. Orduan besteko indarra espero duzue?\nOrduan bestekoa ez, handiagoa espero dugu, eta ziur gaude hala izango dela. Azken urteetako ibilbidean geroz eta espazio zabalagoetara iritsi gara; ibilbidearen diseinua ere hortik dator, jende gehien bizi den eremuetatik pasako baita giza katea, dinamika ahalik eta zabalena izan dadin. Nabari da helburua betetzen ari dela. Herriz herri lanketa oso sakona egin da eta egun, bestelako testuinguru batean gaude, herritarrek egindako ekarpenei esker, neurri handi batean.\nMugarri izango da domeka?\n2014ko giza katea abiapuntu bat izan zen, Erabakiaren aroa deitu dioguna zabaltzeko lehen pausoa. Aurtengoa une berezi batean kokatzen dugu, herritarrok protagonista izan behar dugun une batean, non Araban, Bizkaian eta Gipuzkoan eztabaida instituzionala izaten ari den Euskal Herriaren estatus politikoaren eta honen etorkizunaren inguruan. Egun historikoa izango da, datozen hamarkadetan izango dugun etorkizun hori erabakiko den unearekin konektatu behar dugulako eta gure ekarpena egin behar dugulako.\nOraindik zalantzan dagoen horri zer esango zenioke?\nEsango nioke bera dela euskal gizartearen etorkizunaren protagonista. Elkarrekin gaudenean sentitzen dugu zertarako garen gai. Bestalde, esango nioke domekan irudi ikaragarriak zabalduko ditugula, eta pena izango litzatekeela hori guztiori pantailaren beste aldetik ikusi behar izatea eta damutzea. Beraz, damutu aurretik, izena ematera animatzen dugu jendea.


Kepa Muruak eta Jose Ibarrolak hasiko dute "Eztabaidak literaturarekin" zikloaren laugarren edizioa Bilbon\nLos precios industriales crecen en Euskadi un 0,2% en enero y sitúan su tasa anual en el 1,5%\nIturgaiz: "El PP debe ser dique de contención del 'frente popular' de socialistas, comunistas, separatistas y batasunos"\nActualizado 2012/01/23 12:55:14 CET\nBilboko Udaleko Kultura eta Hezkuntza Sailak jende aurreko elkarrizketaren bitartez literaturako zenbait irudirengana hurbiltzeko antolatzen duen "Eztabaidak literaturarekin" ekimenak bere laugarren ekitaldia hasiko du astearte honetan, urtarrilaren 24an, Kepa Murua idazlearekin eta Jose Ibarrola eskultore, margolari eta ilustratzailearekin. Beti bezala, Bidebarrieta liburutegi ekitaldi aretoan izango da saioa, arratsaldeko 19:30etik aurrera.\nGainera, ohikoa den moduan, espezializatutako kazetari bat izango da ekitaldiaren aurkezle eta gidari. Oraingoan, Fernando Golvano arte kritikaria eta Euskal Herriko Unibertsitateko (EHU) irakaslea izango da ekitaldiaren moderatzailea, Bilboko Udaleko iturriek jakinarazi dutenez.\nDenboraldi berriko lehen hitzordurako, "Eztabaidak literaturarekin" ekimenak sarritan elkar ukitzen diren bi esparruren arteko elkarrizketa proposatuko du, literaturaren eta artearen arteko elkarrizketa, hain zuzen ere. Harreman horretan sakontzeko, ikus-entzuleen aurrean, poesiaren eta artearen alorretako bi euskal erreferente eseriko dira, Kepa Murua eta Jose Ibarrola, hain zuzen ere.\n1972an taldekako arte erakusketa batean lehen aldiz parte hartu zuenetik, Jose Ibarrola (Bilbo, 1955) eskultore, margolari eta ilustratzailearen karrerak hainbat bide egin ditu. 1974an Ikutze taldea sortu zuen, beste artista batzurekin batera, eta erakusketa lan handia burutu zuen. Ordutik aurrera, hainbat erakundetan eta galerietan egin ditu erakusketak eta bere artelanak erakunde edo galeria horietan ikus daitezke, banakako zein taldekako erakusketetan, hain zuzen ere.\nKomiki albumak ere argitaratu ditu, besteak beste, "Orfeo, Compañía Monteverdi", "La Piedra Dormida", "Alfil Negro" eta "Cuando canta la Serpiente". Margolari eta ilustratzaile lanak eszenografo lanekin uztartzen ditu eta, horrez gain, antzerki, zine edo telebistarako arte zuzendari gisa ere aritu izan da, 70 ikuskizun baino gehiagotan.\nBestalde, Kepa Muruari (Zarautz, Gipuzkoa 1962) dagokionez, "Abstemio de honores", "Cavando la tierra con tus sueños", "Siempre conté diez y nunca apareciste", "Un lugar por nosotros", "Cardiolemas", "Las manos en alto", "Cantos del dios oscuro" eta "No es nada" poesia liburuak idatzi ditu.\nHorrez gain, zenbait saiakera lan eta artista lan ere argitaratu ditu, eta horien artean, Jabier Herreroren grabatuekin argitaratutako "Cuando cierras los ojos" eta AFC Mintxoren irudiekin kaleratutako "Poemas del caminante" aipa daitezke. 'Luke' literatura aldizkari birtuala zuzentzen du.\n2007. urtearen hasieran "Eztabaidak literaturarekin" zikloa martxan jarri zenetik, 80 egile inguruk hartu dute parte eta 6.000 pertsona baino gehiago bertaratu dira. Horrela, besteak beste, Ana Maria Moix eta Luisa Etxenike, Alfonso Sastre eta Carlos Gil, Luis Eduardo Aute eta Ruper Ordorika, Juan Manuel De Prada eta Aitzpea Goenaga, Juan Bas eta Juan Madrid, Fernando Marias eta Toti Martinez de Lezea, Maria Dueñas eta Lorenzo Silva, Alberto Vazquez-Figueroa eta Almudena Arteaga, Jordi Esteva eta Rosa Regas edota Juan Jose Millas eta Pedro Ugarte izan dira zikloan.\nEuskaltzaindiak Gasteizera eramango du 'Euskara Ibiltaria' erakusketa, otsailaren 28an\nAnna Ferrer kooperanteak jasoko du Ignacio Ellacuria Saria, Indiako behartsuenekin eta emakumeekin egindako lanagatik


Online Gay Porno Jokoak: Xxx Gay Sexu Jolas\nOnline Gay Porno Jokoak: eman izena orain!\nKaixo lagun! Ongi etorri Online Gay Porno Jokoak: bat azken eta handiena abatzak Interneten nahi duten pertsonentzat 100% homoerotic joko ontasuna. Eraiki dugu geltokia lurrean sortu interesak ordezkatzen gizon maitale guztiak, mundu osoko direnek elikatzen eza ona joko azpiegitura gure mota. Nahikoa dela esateko urteetan zehar, dugu aztertu guztiak ezberdinak joko aukera izan dugu, eta orain prest horiek aurkezteko., Garapena ez da erraza, baina ziur gaude ikusten ari zara arteko aldea digu, eta beste toki batzuetan bezala, argi eta garbi gau eta egun. Bada, izan duzun itsatsita begira guztiak Internet bidez egiteko handi bat joko helmuga: begiratu ez gehiago. Gay jokoak eskaintzen dira barruan defy zure itxaropenak eta erakutsi besterik ez duzu nola ona hau azpi-nitxo handiago porno joko mundu daiteke. Make akatsa ez, horri buruz: gure lana da, zuk ematen pure XXX joko esperientziak – ez dugu finkatu eskaintzen dizu ezer gutxiago., Ala da hardcore blowjob simuladoreak, guztiak-gizonezkoa datazio jokoak edo Iritzi inguruan oinarritzen ass fucking, hemen gaude laguntzeko eta erakutsi besterik ez duzu nola ederra jokoak genero honetan izan daiteke. Buruz gehiago ikasteko interesa Online Gay Porno Jokoak: irakurri – dut isuri babarrunak eta ematen duzu ona, oro har, begiratu zer ari gara guztiak buruz.\nIzan zen, oso garrantzitsua da guretzat, ziur inor nahi duten sartu gure komunitatea ez da egin behar, beraz, erabat doakoa. Horren arrazoia sinpleak dira, guztiok puntu batzuk iraganean, erosi bat joko dugu ondoren, deitoratu erosteko! Hau ez da arazo bat existitzen dela, soil-soilik gay jolas-genero bai: besterik gabe, begiratu zenbat crooks ez dira ohiko jolas-industria. Badirudi, urtero bezala, berri bat milioi-dolarraren izenburua jaitsierak ondo labur jokalari itxaropenak eta hostoak zenbaki bat gamers oso etsita beren jokabide., Eskainiz duzu sarbidea gure datu-base hori kargatzen da, bertan jartzen presio digu geure burua bereizteko beste batetik helmuga eta erakutsi dugu, benetan direnak dira urrats aurretik lehiaketa. Bada huts egin dugu elkarrekin jarri ona bilduma izenburuak, duzu, besterik gabe, ez traba itzultzea. Hau da, zerbait nahi dugu gastu guztiak saihestu, eta, beraz, horren ondorioz, lan egingo dugu gau eta egun-ren eskaintza handia joko fun guztiak gay anaiak daude., Dirua irabazteko, gaur egun, bat osatzen dute txiki batzuk atoiak eta dohaintzak egin komunitateko kideak: ez da hain-izeneko ordaindu 'irabazi' gure edozein jokoak, ezta izango, ez, inoiz izan.\nAgerraldi guztia, batez ere, parte hartzen ari dira eskaintzen dituzten pertsona gay porno jokoak. Horren ondorioz, hain zuzen ere, dugu inbertitu bat infernua bat asko gure garapen aurrekontua sartu kontratatzeko eskubidea pertsona, beraz, onena lortu duzu gay joko grafikoak Internet du inoiz ikusi. Long desagertu dira egunak kalitate baxua proiektuak, besterik gabe, ez entregatu handia begi-gozokiak: izan nahi dugu lehenak inguruan erakutsi behar duzu, besterik gabe, nola ona gay jolas daiteke., Duela urte asko, sortzen jokoak genero honetan lortzeko borrokatu grafikoak eskubidea delako, besterik gabe, izan zuten, oso baliabide gutxi eta pertsona batekin lan. Gehienetan gay sexu jokoak eraiki ziren erabat zaleak nor benetan, ez dakit zer izan zen, zer. Hori guztia buruz aldaketa, gutxienez, zure ikuspegitik, geroztik dugu lau full-time duten artistak ordaindu dugu zoragarri sortzeko 3D renderings, arte grafikoak, eta, beraz, on dela ziurtatzeko, guztiak gure oharrak itxura erabat delicious. Oh, eta bide batez, denek lan egiten duten jokoak hemen da 100% gay: badakigu cocks eta ipurdian inork baino hobeto!\nInoiz ez dugu jarri nahi izan gure arrautzak bat sartu saski jokoa ekoizpena: horregatik bota ditugu gure net zabala izan zen nitxo barruan dago gure izenburuak. Zer esan nahi dugu, hau da, zehazki? Beno, ez bakarrik ez du joko bakoitzeko itxura berezia emaitza gisa, hainbat artista da lanean, baina hartu dugu, halaber, pauso handia dutela ziurtatzeko guztiak play ezberdinean. Make akatsa ez, horri buruz: ez dago kopiatu eta itsatsi hemen, orduan joko ekoizpena., Gara oso gaixo bat diseinua etapa bat bermatzeko profil berezia joko esperientzia bakoitza denbora karga bat sortu berri izenburua barruan Online Gay Porno Jokoak. Hau da, oso nahita, geroztik nahi dugu joko bakoitzak sentitzen freskoa eta berria, horren ordez, bera rehashed zentzugabekeria ikusi duzun aurretik. Berezia artelanaren ikuspegi dugu bereziki cool: pertsona orok daki duten jokoak begiratu behar handia, baina era berean, burua bereizteko beste oharrak modu entzunezkoak., Ez dugu uste, nahiz eta onena detektibe esan ahal izango litzateke gure oharrak batetik beste – ezik, agian, geroztik dugu benetan ez dute handiena datu-basea gay games!\nWrap bat Online Gay Porno Jokoak\nBegiratu lagunak, gisa askoz nahi dut egun osoan pasatzeko buruz idazten nola handia gure joko plataforma da, ez dago askorekin lana beste nonbait egin behar da. Erabaki duzu bada, irakurri arte, puntu honetan, aukera bat behar duzu, nahiko ona da ulertzeko zer da eskaintzen dugu. Beraz, zergatik ez kontu bat sortu zuk zeuk ikusi eta myrian beste gauza batzuk, baina ez dut hemen aipatu? Dugu fantastiko bat komunitatea, Discord zerbitzariak, free sex bideoak, bat lorpenak goiburu eta asko gehiago cool ezaugarri gehienak, ezin duzu soilik amets., Gogoratu, kontu bat sortzea eta saioa hasi hemen ez da kostatuko duzu ezer: benetan ez duzu ezer galtzen. Eskuineko gauza egin eta etorri eta bisita Online Gay Porno Jokoak, gaur egun,: gara bakarrik gay-bideratuta joko ekoizpen-etxe kontuan hartu behar duzu zure eguneroko jerk.\nHave fun, joko eta ikusiko duzu barruan – bakea!